Laudioko Udalak ez du hiltegia irekiko, gaur egungo baldintzekin bideragarria ez dela argudiatuta - Laudio - Aiaraldea.eus\nLaudioko Udalak ez du hiltegia irekiko, gaur egungo baldintzekin bideragarria ez dela argudiatuta\nAimar Gutierrez Bidarte 2021-10-21 12:21\nLaudioko hiltegia 2021eko uztailaren 2tik darama itxita. / Aiaraldea.eus\nPrentsaurrekoa eskaini du gaur Laudioko Udal Gobernuak, hiltegia berriro ez irekitzeko erabakia aurkezteko. Tokiko Gobernuaren iritziz, gaur egungo baldintzetan, azpiegitura zaharkitu eta bideraezina da.\nAgerraldia eskaini du gaur Laudioko Udal Gobernuak hiltegiaren inguruan azken hilabetetan burututako hausnarketen ondorioen berri emateko. Tokiko Gobernuak zerbitzua berrio abian ez jartzea erabaki du, hau mantentzeko beharrezkoak diren baldintzak betetzen ez direla ulertuta. Laudioko hiltegia uztaila hasieran itxi zuen tokiko erakundeak, hainbat irregulartasun antzeman ostean, eta irailean enpresa kudeatzailearekin zuen hitzarmena deuseztatu zuen. Irailaren 30ean, kontratua berritzeari uko egin ostean, zerbitzua itxita mantentzeko erabakia egin du publiko gaur.\nHiru alorretan jarri dute arreta hartutako erabakia berrezteko: azpiegituraren ezintasunak, azken urteetako kudeaketa okerra eta Laudioko Udalak osotasunean asumitutako finantzaketa eredua.\nAzpiegiturari dagokionean, hiltegia 1960an eraikia izan zela gogorarazi du Ander Añibarro alkateak eta, ondorioz, garai horretako kontsumo eta ekoizpen beharrei erantzuten diola: "azken hamarkadetan herriak bizitako hazkundea eta kontsumo ohituren aldaketak, oro har, azpiegitura zaharkitu bilakatu dute Laudioko Udal Hiltegia". Azpiegiturak "eboluzionatzeko oso aukera gutxi" eskaintzen dituela defendatu du Añibarrok, "bere kokapena, eta eraikuntza bera ez dira egokiak gaur egun zerbitzu hori eskaintzeko".\n"Eboluzionatzeko oso aukera gutxi ditu hiltegiak, bere kokapena eta eraikuntza bera ez dira egokiak gaur egun zerbitzu hori eskaintzeko"\nHiltegiak dituen beste gabezia batzuk ere zerrendatu ditu alkateak, hala nola urak arazteko ezintasuna edota animalientzako espazio desegokia. Azpiegitura egokitzeko egin beharreko inbertsioa ia milioi bat eurokoa dela azaldu du udalak, "eta horrekin haraztegia instalatu ahalko genuke soilik".\nLaudioko Udalarena da hiltegiaren kudeaketaren titulartasuna, eta azken urteetan hirugarren pertsona baten eskuetan egon da. Udaletxeko zerbitzu teknikoek antzemandako irregulartasunek, kudeaketa akatsak agerian utzi dituela azaldu du Añibarrok, eta nabarmendu du udalak ezin duela kudeaketa oker bat babestu. Gainera, azkenengo lizitazioan aurkeztutako hautagaien eskasiak hiltegiaren bideragarritasun eza agerian uzten duela adierazi dute.\nFinantzaketaren alorrean, hiltegiak defizita sortzen duela azaldu du Tokiko Gobernuak. Añibarrok azaldu du hiltegiaren erabiltzaileen gehiengoa eskualdetik kanpokoa dela, baina gastu eta arrisku guztiak, ordea, Laudioko Udalak asumitzen dituela: "horrek eragin zuzena du udal kontuetan eta laudioarren poltsikoetan". Defizit horren zenbatekoagatik galdetuta, urtean 80.000 eta 50.000 euro arteko gastuan kokatu du, "egin beharreko inbertsioak kontuan hartu gabe".\nHorrenbestez, gaur egungo baldintzak mantentzen diren bitartean, hiltegia itxita mantentzea erabaki du udalak. Baserritar eta harakinek osatzen duten sektorea herriko motore ekonomikoa dela adierazi dute. Horregatik, eta hauek laguntzeko, kreditu lerro batzuk jarriko ditu abian erakunde publikoak Laudioko abereak "zerbitzu moderno eta kalitatezkoa" eskaintzen duten hiltegietara eramateko. Tokiko, kalitatezko eta osasun irizpide guztiak betetzen dituen haragi kontsumo bat defendatzeko apustuan berretsi da udalak, eta Laudioko Hiltegiak horiek bermatzen ez zituela azpimarratu dute.\nANDER AÑIBARRO | Laudioko Udalak hiltegia berriro ez irekitzea erabaki du, gaur egungo baldintzekin zerbitzu bideraezina dela iritzita. Hiru aspektutan jarri dute arreta hartutako erabakia berrezteko: azpiegituran, kudeaketan eta finantzaketan pic.twitter.com/9S9Wv60dMO\n— Aiaraldea.eus (@aiaraldea) October 21, 2021\nLaudioko hiltegiak kalitatezko irizpideak eta osasun irizpideak betetzen ez zituela adierazi du Udal Gobernuak\nIragan astean proposamena luzatu zion 'Hiltegia Ez Itxi' plataformak udalari: zerbitzuaren beharrezkotasunaren aurrean, baserritarrek osatutako elkarte batek hiltegia behin behinean kudeatzea, hau berriro zabaltzeko modua topatu arte. Udalak adierazi du, gaur gaurkoz ez dutela proposamen horren berririk jaso. Edonola ere, hori ezinezkoa litzatekela azaldu du Añibarrok: "udalak ezin dio elkarte bati azpiegitura bat eman, horrek ez ditu, inondik inora, irizpide legalak betetzen".\nAste honetan Eusko Legebiltzarrera egin du jauzi Laudioko Hiltegiaren gaiak. Izan ere, Alderdi Popularrak eta Ciudadanosek mozioa aurkeztu zuten honen irekiera eskatzeko. EAJ eta PSE-EE alderdiek "Sakrifizio zerbitzua eskainiko duen eta kudeaketa pribatua izango duen haragi-instalazio bat sustatzeko eta sortzeko" aukera mahaigaineratu zuten mozioari aurkeztutako helegite baten bidez. Gaur Arabako Batzar Orokorretan ere jorratuko da gaia.


BIAAF nazioarteko moda lehiaketaren VIII. edizioa\n24 otsaila/8:00 am - 30 ekaina/5:00 pm\nMartxoaren 11n jakingo dugu zein 30 talentu berri igaroko diren 'Bilbao International Art & Fashion, BIAAF' izeneko nazioarteko lehiaketaren azken-aurreko fasera, 'Sor ezazu! Onena etortzekoa da eta!' lemapean. 92 herrialdetako 1300 parte-hartzaile baino gehiago lehiatzen dira lehiaketaren hiru kategorietan: jantziak, osagarriak eta tokiko diseinatzaile berririk onena. Horiek guztiak 18 eta 35 urte bitarteko gazte sortzaileak izango dira. Maiatzaren 13an nazioarteko epaimahai batek proposamen irabazleak iragarriko ditu. Sariak, 25.000 eurokoak, ekainean banatuko dira, diseinu irabazleak eta finalistak agertuko diren erakusketa batean.…\nDeustoSTART II, ekiten ikasi\n28 martxoa/3:30 pm - 10 ekaina/7:30 pm\nApirilaren 24ra arte izen emateko epea zabalik egongo da DeustoSTART II programan parte hartzeko. Doako programa da proiektu bat hasi nahi duten ekintzaileentzako. Prestakuntza programa bat da, sei lan saio izango dira, ostiraletan, maiatzaren 6tik ekainaren 10era arte, aurrez aurre, Deustuko Unibertsitateko Bilboko kanpusean. Teoria ikasteaz gain, ikasleek unibertsitatearen gune ekintzaileak eta Berrikuntza eta Ekintzailetza Unitatearen (Deusto Emprende) laguntza zerbitzuak eskuratu ahal izango dituzte. Egutegia Ekosistema ekintzailea, joerak eta teknologiak - maiatzak 6 Ekintzailetzarako negozio ereduak - maiatzak 13…\nProvider enpresa ideia lehiaketaren 3. edizioa\n26 apirila/8:00 am - 23 ekaina/5:00 pm\nBizkaiko zazpi zentro lehiatuko dira Provider enpresa-ideien lehiaketaren hirugarren edizioan. Programa hori Bizkaiko Foru Aldundiak eta Tknikak bultzatzen dute 4.0. industriarako soluzioen hornitzaile diren negozioen ekintzailetza sustatzeko, lanbide-heziketako eragileen artean. Hauek dira parte-hartzaileak: Politeknika Txorierri, Almi Ikastexea, Txurdinaga LH, Harrobia Ikastola, CIFP Andra Mari LHII, CIFP Iurreta LHII, CIFP Emilio Campuzano eta Calasanz Santurtzi. Ekainaren 13an jakingo dugu zein diren bi zentro irabazleak; sari gisa, haien lantaldeek 1.000 euro jasoko dituzte, eta BIC Bizkaiako ekintzailetza-aretoan sei hilabetez sartzeko aukera izango…\nThink Big 2022 sariak\n27 apirila/8:00 am - 10 ekaina/5:00 pm\nApirilaren 25etik ekainaren 10era bitartean zabalik egongo da epea Zitek-ek EHUko unibertsitarien artean ekintzailetzarako gogoa sustatzeko antolatzen duen Think Big sarian izena emateko. Negozio-ideia bat duten eta Bizkaiko Campuseko edozein fakultatetan edo eskolatan matrikulatuta dauden ikasleek parte har dezakete. Behin epea amaituta, epaimahai batek ebaluatuko ditu aurkeztutako proiektuak. Hautatzen direnak ekainaren 30a baino lehen defendatu beharko dituzte beren taldeek. Uztailaren 15ean jakingo da nortzuk diren irabazleak. 2.500 €, 1.500 € eta 800 €-ko (3. eta 4.a) lau sari ekonomikoez gain, beren…\nNIC – Hitzaldi tematikoa: seniorretan oinarritzen diren zerbitzuen diseinua\n11 maiatza/8:00 am - 26 maiatza/5:00 pm\nMaiatzaren 26an Nagusi Intelligence Centerrek «Pertsona seniorretan oinarritutako zerbitzuen diseinua» izeneko hitzaldi tematikoa emango du. Beste behin ere, topaketaren helburuak honako hauek izango dira: aukeratutako gaia ikuspegi desberdinetatik helaraztea, parte-hartzaileen arteko loturak erraztea eta proiektu bateratuak garatzeko aukerak identifikatzea. Oraingo honetan, Panel Health, Mondragon Unibertsitatea, Alda2U Transforming Care eta Humanizzak ere parte hartuko dute. Zuen zain egongo gara!


Donostia 2016k kultur kudeaketako lanbide hobekuntzarako ikastaroak | El Diario Vasco\nDonostia 2016k kultur kudeaketako lanbide hobekuntzarako ikastaroak\nDonosita 2016ko marioneat festibala.\nDoako lau ikastaro izango dira eta herritar guztiei zuzenduta egongo dira\nEUROPA PRESS Martes, 13 septiembre 2016, 12:01\nDonostia 2016 Europako Kultur Hiriburuak formakuntza presentzialeko ikastaroen bigarren multzoa jarriko du abian urrian eta azaroan, eta kultur komunikazioa, jabetza intelektuala, kultur proiektuen ekoizpena eta kultur komunikazio aurreratua landuko dira. Doako lau ikastaro izango dira, herritar guztiei zuzenduta (edukiera bete arte), eta izena emateko Donostia 2016ren webguneko formulario bat jaitsi, bete eta bidali beharko da.\nGainera, 2016/17 ikasturtearen hasierarekin bat eginez, Donostia 2016k bigarren diru laguntza deialdi bat irekiko du Asmoz Fundazioak antolatutako bi on line modulutan parte hartu ahal izateko: Kultur ekintzailetza eta Kultur komunikazioa 2.0.\nHori guztia Donostia 2016k duela hilabete batzuk kultur kudeaketaren arloan trebatzeko abian jarri zuen programa zabal baten parte da. Programa honen helburua DSS2016EUren eragin esparruko gizarteko kideak (kolektibo sozaialak, eragileak eta herritarrak) ahalduntzea eta trebatzea da.\nHorrela, bada, Donostia 2016k proposatu duen trebatze programa honek zenbait lan lerro ditu: interesa duen orori zuzendutako ikastaro presentzial irekiak, gizarteko kolektibo eta eragile zehatzei zuzendutako formakuntza eta kultur kudeaketaren inguruko on line ikastaroak egin ahal izateko laguntza ekonomikoak.\nModu honetan, 'Kultur komunikazioa' ikastaroa urriaren 6an izango da, Casares kultur etxean, euskaraz; 'Jabetza intelektuala II' urriaren 20an 2016 Gunean, euskaraz eta gaztelaniaz; 'Kultur proiektuen ekoizpena' azaroaren 3an, Ernest Lluch kultur etxean,gaztelaniaz; 'Kultur komunikazio aurreratua' azaroaren 24an Carlos Santamaría zentroan (EHU), euskaraz.\nInteresatutakoek ikastaro bakoitzeko inskripzio bana egin beharko dute, eta ikastaro bakoitzean izena emateko deialdia ikastaro eguna baino bi aste lehenago zabaldu eta astebete lehenago itxiko da. Ikastaro saio bakoitzean gehienez ere 30 lagunek hartu ahal izango dute parte; hori dela eta, izen emateek kopuru hori gaindituko balute, hurrenez hurren, lehenbizi inskribatu diren 30 pertsonak hartuko dira kontuan. 30 lagun baino gehiagok izena ematen badute, eragileen aniztasuna lehenetsiko da eta, hortaz, kolektibo edo erakunde bakoitzeko toki bakar bat bermatuko da.\nIzena emateko webgunean dagoen ikastaro bakoitzaren formularioa bete eta formakuntza@dss2016.eu helbidera bidali beharko da. DSS2016EU lantaldeak jasoko ditu inskripzioak eta pertsona ikastaroan parte hartzeko onartua izan den ala ez dioen jakinarazpen bat bidaliko dio posta elektroniko bidez ikastaroa hasi baino astebete lehenago.\nIzena ematen duten pertsonek ikastarora joateko eta parte hartutako saioaren balorazioa egiteko konpromisoa hartuko dute. Aukeratutako pertsonaren batek azken momentuan parte hartzerik izango ez balu jakinarazpen bat bidali beharko du formakuntza@dss2016.eu e-postara.\nBestalde, 2015/16 ikasturte akademikoaren on line formakuntzarako eskainitako lehen diru laguntza sortaren ondoren, Donostia 2016k bigarren deialdia irekitzea erabaki du, oraingoan ere Asmoz Fundazioak kultur kudeaketaren arloan eskaintzen dituen bi on line moduluetan parte hartzen dutenei babes ekonomikoa emateko.\nAstearte honetatik aurrera irekita dagoen deialdiak 12 diru laguntza hartzen ditu barne (sei moduluko) eta 30 orduko iraupeneko honako ikastarook egiteko izango dira: 'Kultur ekintzailetza', urriaren 10etik azaroaren 18ra; 'Kultur komunikazioa 2.0 (Aurreratua)', urriaren 17tik azaroaren 25era. Laguntza bakoitzak dagokion moduluaren izen emate matrikularen kostuaren %30a hartuko du barne.\nDeialdian parte hartu ahal izateko, eskatzaileek web orrian dagoen inprimakia bete beharko dute eta, ondoren, posta elektronikoz bidali formakuntza@dss2016.eu helbidera, jarraian azaltzen diren epeen barruan: 'Kultur ekintzailetza', urriaren 2ra arte; 'Kultur komunikazioa 2.0 (Aurreratua)', urriaren 9ra arte. Kasu honetan, DSS2016EU lantaldeak egingo du modulu bakoitzeko sei onuradunen hautaketa deialdiaren oinarrietan ezarritako irizpideen arabera.\n'Cincuenta sombras más oscuras' ya tiene tráiler La cineasta Blanca Zaragüeta recibirá el premio Kresala Zinekluba


Zudaire zauritzea egotzita epaitutako polizia absolbitzeko eskatu du fiskaltzak | Politika | Berria\nZudaireri elkartasuna agertzeko bilkura, gaur, Iruñean. Iñigo Uriz/Foku\nAtarrabiako (Nafarroa) elkarte, erakunde eta eragile ugarik egin dute bat Aingeru Zudaireren salaketarekin. Hura babestu, justizia eskatu eta bestelako polizia eredu baten beharra aldarrikatzeko, elkarretaratzea egin dute gaur Iruñean, epaitegien aurrean. Zudaire 2012ko irailaren 26an zauritu zuten, Iruñeko Sarasate pasealekuan —greba orokorrerako deialdia zegoen egun hartan—. Espainiako Poliziak pilotakada bat bota, eta aurpegian zauritu zuten; begi bat galdu zuen Zudairek.\nGaur hasi dira gertakariak epaitzen. Polizia bat dago auzipetuta, eta fiskaltzak haren absoluzioa eskatu du, argudiatuta polizien oldarrialdia neurrikoa izan zela, eta ez zela deliturik izan. Gainera, pilotakada auzipetuak bota ote zuen frogatzerik ez dagoela azaldu du.\nFermin Otamendi instrukzio epaileak hiru aldiz artxibatu zuen auzia, baina 2017ko urtarrilean, Nafarroako Auzitegiak atzera bota zuen auzia ixteko erabakia, Zudaireren defentsaren helegite bat aintzat hartu ondoren. Gaur hasi dute epaiketa, Zudaire zauritu zutenetik sei urtera.\nNafarroako Foruzaingoak 2016an ordezkatu zituen gomazko pilotak, foam jaurtigailuekin.\nAuzia ez ixtea erabaki zutenean, hala adierazi zuen Zudairek BERRIAn: "Ez nuen honaino iristea espero, eta hemendik aurrera egiten dugun guztia pizgarri bat izango da niretzat". Bideoa: Zudaire, 2016ko martxoan, BERRIAri emandako elkarrizketan (Lara Madinabeitia, BerriaTB).


Zazpi euskal ekoiztetxek hartuko dute parte datorren astelehenetik (ekainak 20) ostegunera arte (ekainak 23) egingo den Sunny Side of the Doc jaialdian. La Rochellen (Frantzia) du egoitza, eta lan dokumentalei buruzko merkatu nagusietako bat da. Urtero 60 herrialdetako 2.000 profesional baino gehiago biltzen ditu.\nZalantzarik gabe, hitzordu hori urteko garrantzitsuenetakoa da ikus-entzunezkoen sektorearentzat; izan ere, aukera ematen du bere proposamenak ezagutarazteko, merkatu berrietara iristeko, proiektuak garatzeko finantziazioa edo bazkideak bilatzeko eta sektoreko azken joerak ezagutzeko, bai eta hainbat profesionalekin topo egiteko ere, hala nola banatzaileei, erosleei, sortzaileei, ekoizleei eta dokumentu-merkatuko beste eragile batzuei.


Askari - Wikipedia, entziklopedia askea.\nArtikulu hau otorduari buruzkoa da; beste esanahietarako, ikus «Askari (soldadua)».\nAskaria, arratsaldekoa edo merienda (Heg.) arratsaldean bazkari eta afariaren artean egiten den otordu arina da. Gehienetan otartekoa izaten da, baina badaude beste zenbait janari; adibidez, ingelesek tea hartzeko ohitura dute.\nAskaria munduan[aldatu | aldatu iturburu kodea]\nInglaterran arratsaldeko bostetan hartzen da, tea time (tearen ordua) izenarekin.\nArgentinan, askaria bostak aldera hartzen da. Normalean, matea, kafea, kakaoa esnearekin hartzen da, ogia, tostadak marmeladekin, esnezko ogia edo eztiaz lagundurik.\nTxilen askariari once deitzen diote, eta arratsaldeko seiak eta zortziak artean hartzen da, baina batzuetan bederatzi edo hamarrak aldera hartzen dute batzuk (nahiz eta ohitura hau ia galdua egon) eta hori izaten da eurentzat eguneko azken janaria.\nEspainian umeen artean oso janari arrunta da eta eskolatik irten eta gero hartzen da.\nOrriaren azken aldaketa: 4 martxoa 2022, 21:34.


Paul Aznal: "Gure interes bakarra bailara osoko bizilagunen osasuna bermatzea da" - Bergara - Goiena.eus\nPaul Aznal: "Gure interes bakarra bailara osoko bizilagunen osasuna bermatzea da"\nJokin Bereziartua Lizarazu 2021-12-18 09:15\nPaul Aznal, asteon, San Juan auzoko baselizan.\nSekula aurreikusiko ez zuen bozeramaile lanetan ari da 2017ko martxoa ezkero San Juanen bizi den Paul Aznal (Deba, 1990). Embalan enpresan lan egiteaz gain, abeltzaina ere bada, eta "kezka handiz" bizi du Larramendiko plantaren proiektua.\nHasteko eta behin, auzotarrek nola bizi duzue egoera?\nOso kezkatuta gaude. Gainera, Tapia legea onartu dute Legebiltzarrean... Hori bai, borrokan jarraitzeko indarrekin gaude.\nZein da auzotarrek helarazi nahi duzuen mezu nagusia?\nHau ez dela San Juan, Basalgo, Ubera eta San Blas auzoko bizilagunen borroka bakarrik. Deba bailarako borroka izan behar duela azpimarratu nahi dugu, eta proiektua denon artean geratuko dugula.\n"Deba bailarako borroka izan behar duela azpimarratu nahi dugu, eta proiektua denon artean geratuko dugula".\nGertakarien bilakaera nola baloratzen duzue?\nLarramendin halakorik ezin zela egin esan ziguten hasieran. Demostratu dugu ez dela egia; borroka handia dago egiteko.\nGustura zaudete Udaletik jasotako tratuaz?\nHasierako erantzuna ez zitzaigun gustatu, gure sentsazioa izan zen sekulako informazio falta zegoela. Harremanak hobetzen joan dira; joan den astean, esaterako, bilera izan genuen alkatearekin, eta eskertzekoa izan zen. Gu beti egon gara elkarlanerako prest.\nJaurlaritzatik jasotako erantzunaz zer duzue esateko?\nEusko Jaurlaritzaren partetik ez dugu ezer onik jaso. Dena inposatu nahi digute, benetako azterketa bat egin gabe. Gainera, Tapia legea onartu dute euren interesak inposatzeko.\nHerritarren babesik jaso duzue?\nHerritarren erantzuna bikaina izan da orain arte. Eskerrak ematea besterik ez zaigu geratzen... Ia 5.000 alegazio jaso genituen, eta sinadurak ere bai, mahai-inguruan Seminarixoa bete egin genuen eta elkarretaratzea deitu genuenean San Martin plaza bete egin genuen, eguraldi oso txarra egin arren. Informazioa eskatzen ere jende asko etorri zaigu. Benetan eskertzeko jarrera izan da.\nInteres politikoetatik kanpo mugituko zaretela diozue...\nGu ez gaude interes politikoei eta ekonomikoei begira. Gure asmo eta interes bakarra bailarako osasuna bermatzea da. Borroka honetarako jendearen laguntza beharko dugu, baina ez dugu uste interes politiko eta ekonomikoetarako lekurik dagoenik. Guretzat garrantzitsuena bizilagunon osasuna da; horregatik, GuraSOS taldeko abokatuarekin ari gara lanean, bide honetan guk baino askoz gehiago dakitelako eta euren aldarrikapenekin bat egiten dugulako.


Zinegoak jaialdiak aurrerapausoa eman nahi du 2019ko edizioan\nOtsailak 18 – martxoak 3\nBilboko Gaylesbotrans Nazioarteko Zinema eta Arte Eszenikoen jaialdiak “jarduera gehiago, lantalde handiagoa eta babes sendoagoak” agindu ditu 16. ediziorako, 2019korako.\nPau Guillen da Zinegoak jaialdiko zuzendaria\nZinegoak Bilboko Gaylesbotrans Nazioarteko Zinema eta Arte Eszenikoen jaialdiaren hurrengo edizioa 2019ko otsailaren 18tik martxoaren 3ra bitartean izango da, eta, antolatzaileek iragarri dutenez, arte eszenikoek eta abangoardiako zinemaren ‘OFF – Narratiba Berriak’ sailak toki handiagoa izango dute jaialdian.\nHurrengo edizioak “jauzi kualitatibo eta kuantitatiboa” ekarriko duela hitzeman dute jaialdiaren arduradunek ohar batean, “bai jarduerei, bai lantaldeari, bai Zinegoak Elkarteak jasotzen dituen babesei dagokienez”.\nAurten bostehun lan inguru heldu dira, film laburrak, film luzeak (fikzioa eta dokumentala) eta proposamen eszenikoak zenbatuta, Pau Guillen jaialdiaren zuzendariaren hitzetan.\nAurrekoetan bezala, 16. edizio honetan ere, lehenengo astean fikzioa jasoko da, Bilborock aretoan, Golem zinema-aretoetan eta Bilbao Arte Fundazioaren Art House Zinema aretoan. Eta bigarren astean, aldiz, dokumentalak eta bigarren emanaldiak –Bilborock aretoan, nagusiki– eta bestelako jarduera osagarriak bilduko dira.\nGainera, Bilbora ez ezik, Euskal Herriko 40 udalerritara baino gehiagotara iritsiko dira Zinegoakeko lanak.


UEMAren hezkuntza proiektua lantzen ari dira herriko ikastetxeetan - Uztarria (Azpeitia)\n2016ko urr. 25a, 13:06\nUdal ordezkariak eta herriko hiru ikastetxeetako arduradunak. (Urola Kostako Hitza) Ikusi haundiago | Argazki originala\nUdalerri Euskaldunen Mankomunitateak (UEMAk) abian jarritako euskararen arnasguneen inguruko hezkuntza proiektua lantzen ari dira Azpeitiko Ikastola Ikasberrin, Iraurgi Ikastetxean eta Urola Ikastolan. DBHko eta Batxilergoko ikasleei zuzenduta dago proiektua, eta horren berri eman dute gaur, asteartea, UEMAko lehendakari eta Udaleko zinegotzi Josu Labakak, Leire Goenaga zinegotziak, Arantxa Bidezabal Azpeitiko Ikastola Ikasberriko zuzendariak, Maje Agirre Iraurgi Ikastetxeko zuzendariak eta ikastetxe bereko Vanesa del Castillo DBH 2. zikloko koordinatzaileak, eta Alberto Izagirre Urola Ikastolako zuzendariak.\nUEMAren hezkuntza proiektuaren helburua da udalerri euskaldunetako ikasleek euskararen egoeraz sentsibilizatzea eta gaiaren inguruan hausnartzea; izan ere, Josu Labakak azaldu duenez, euskararen erabilerak eta ezagutzak "atzerakada" izan du euskararen arnasguneetan: "Azterketek erakutsi dute, gutxi edo asko, euskararen arnasguneetan hizkuntzaren ezagutzak eta erabilerak atzerakada izan dutela. Horregatik, ikasleen sentsabilizazioan eragiteko beharra sentitu dugu. Horretara dator UEMAren hezkuntza proiektua".\nOraingoz DBHn eta Batxilergoan dago martxan hezkuntza proiektua, eta metodologia ezberdina erabiltzen dute bi hezkuntza zikloetan. DBHn, ikastetxeetako irakasleek ematen dizkiete klaseak ikasleei, baina aurrez UEMAko teknikarien eskutik formakuntza saioak jasotzen dituzte. Behin edukiak landutakoan, horiek ikasleei erakusten dizkiete, metodologia ezberdinak landuz.\nBatxilergoko ikasleei, berriz, UEMAko teknikariek ematen dizkiete klaseak. Hala, ikasleek hizkuntza ekologia eta euskararen arnasguneen inguruko hainbat kontzeptu lantzen dituzte teknikarien laguntzaz. Josu Labakak azaldu duenez, "saio horiek ikasleak hausnarketara bideratzen dituzte". Proiektuan parte hartu duten hainbat ikaslek azaldu dutenez, "oso esperientzia positiboa ari da izaten".\nLeire Goenaga zinegotziak, bere aldetik, "eskerrak" eman dizkie herriko ikastetxeei proiektuan parte hartzean erakutsitako konpromisoagatik, eta UEMAri egindako "ahaleginagatik". Joan den astean jakinarazi zituzten euskararen kale erabileraren datuen inguruan ere aritu da Goenaga, eta esan du datu horiek "argi" erakusten dutela herritarrek euskararekiko duten konpromisoa. "Gazteek gazteleraren eragin nabarmena jasotzen dute telebistaren eta sare sozialen zurrunbiloan sartuta daudelako. Horregatik, beharrezkoa ikusten dugu hezkuntza sistematik ere euskararen garrantziaz aritzea", esan du Goenagak. Horrez gain, "ikasleek hizkuntzaren kontzientzia hartzea garrantzitsua" dela ere adierazi du.\nJoan den ikasturtean gaia udalerri euskaldunetako eskoletan lantzeko, proiektua prestatu eta proba moduan martxan jarri zuten zenbait herritan, tartean Urola Ikastolan. Aurten, Azpeitiko beste bi ikastetxeetara ere zabaldu dute proiektua, eta guztira 1.000 ikasle inguru ari da proiektuan parte hartzen. Aurrera begira egitasmoa "sendotzeko eta hobetzeko" asmoa du UEMAk, eta Josu Labakak azaldu duenez, "epe labur batean" Lehen Hezkuntza eta Haur Hezkuntzara ere zabaldu nahi dute UEMAren hezkuntza proiektua.


ADARRAREN PUNTAN: BILAKETAK\nGoogle-n “Voley-Playa masculino” klikatuz gero, agertuko zaizun guztiak kirolarekin izango du nolabaiteko zerikusia. Ordea, “Voley-Playa femenino” idatziz gero, mota guztietako emakumeen ipurdiak dira nagusi.\n“El Intermedio” saioan aipatu zuten hau. Jarraian, Sandra Sabates aurkezleak puntako kirolarien irabazien aldeak komentatu zituen: Floyd Mayweather Jr. boxeolaria, munduan diru gehien irabazten duen kirolaria da. Emakumeetan, María Sharapova da gehien irabazten duena, Floyd baino lau aldiz gutxiago. Bestalde, irabaziak, kasu honetan, tenisarekin erlazio zuzenik ez duten jardueretatik datoz.\nSandrak honelako datuak ematen zituen bitartean “Wyoming Handiak” txistez josten zituen neskaren hitzak, baina txantxen artean ez ziguten esan haien arteko soldaten tartea zein zen ere. (oso dibertigarria izango litzateke, ziur).\nHortik gutxira, Athleticeko emakumezko taldeak -aurtengo lehen mailako liga txapelketa irabazteko gertu zegoenean- prentsaurreko bat antolatu zuen eta komunikabide bat ere ez zen bertaratu. Askotan bezala kazetariak gara errudunak iruzkin gehienetan, baina jakin nahi nuke nik, horrenbeste kexu egiten dutenen artean, zeintzuk ikusi duten emakumezkoen partidu bakar bat euren bizitza osoan.\nTelesaioan proposatzen zuten jokoaren ildotik, beste bilaketa batzuk egiteari ekin nion:\n“Colegiales” hitza klikatuz gero, proposamenak, oro har, irakaskuntzan oinarritzen dira. Pornografia ez da inondik agertzen.\n“Colegialas” klikatzean, aldiz, guztiz panorama ezberdina aurkituko dugu. Ikastearekin zerikusirik duen zerbait bilatu nahi baldin baduzu, orrialdeak eta orrialdeak pasa beharko dituzu. Agertzen diren gehienak lehenengoaren tankerakoak dira, alegia: “Videos Porno Gratis de Colegialas”.\nGurera itzuliz, deigarria da benetan zenbait definiziotan euskaraz eta gaztelaniaz agertzen diren aldeak. “Euskal Herria” klikatu eta gero, agertuko zaizun lehena Wikipediaren erdarazko definizioa da: “Euskal Herria (que significa país del euskera) es el término en euskara con que se hace referencia, según la Sociedad de Estudios Vascos, a un espacio o región cultural europea, situado a ambos lados de los Pirineos”. Orrialde berean euskaraz irakurtzeko parada ematen dizu, baina irakur daitekeena ez da, hain zuzen, itzulpena: “Euskal Herria Europako herrialde bat da. Historikoki euskaldunen eta euskararen lurraldea da”.\n“Euskadi” edo “Pais Vasco” bilatzean”, bai gaztelaniaz, bai euskaraz, “Euskal Autonomia Erkidegoa” izeneko esparrura bidaliko zaituzte zuzenean. Bertan honelako definizioa aurki daiteke: “Euskal Autonomia Erkidegoa -maiz Euskadi izenez aipatua- Euskal Herriko mendebaldeko zatia da, eta Espainiaren iparraldeko autonomia erkideg bat osatzen du 1979. urteaz geroztik”.\nAre eta bitxiago benetan ETA bilatzerakoan aurki daitezkeen aldeak Wikipedian. Gaztelaniazko bertsioan: “es un grupo terrorista de ideología nacionalista vascaque se proclama independentista, abertzale, socialista y revolucionaria”. Eta euskarazkoan: “Euskal Herriaren independentzia eta sozialismoa lortu nahi dituen erakunde armatu klandestinoa da”.\nJakina denez, edonork alda dezake Wikipedian argitaratzen dena, baina orain arte adostutako definizioek -eta haien arteko aldeek- nahiko esanguratsuak dirudite.\nEtiketak: adarraren puntan, Athletic femenino, Bilaketak, Colegiales, El Correo 2016/6/5, El Intermedio, Mayweather, Roberto Moso, Sharapova


«Ezohiko derbia izango da erabat» | Kirola | Berria\nBaionako eta Miarritzeko jarraitzaileak, euren taldeak animatzen. BAIONA-MIARRITZE Tamaina handiagoan ikusi\nBaiona eta Miarritze. Miarritze eta Baiona. Aspaldikoa da bi errugbi talde horien arteko lehia. Bada, lehia horrek goia joko du bihar. Miarritzeko (Lapurdi) Aguilera estadioan ariko dira, datorren denboraldian Top14an aritzea jokoan dutela (17:30, Canal Plus Frantzia). Baionak onenekin jokatu nahi du hirugarren sasoiz jarraian. Miarritzek, ordea, maila nagusira itzuli nahi du, azken zazpi denboraldietan Bigarren Mailan aritu ondoren. Bietako batek bakarrik jasoko du saria. 5.000 lagun izango dira harmailetan: Miarritzeko 4.162 zale; Baionako 734; eta Frantziako Ligako 104 ordezkari.\nPil-pilean dago giroa. Agerikoa da oso partida berezia dela, eta ez duela antzik orain arte jokatutako derbiekin: «Ezohikoa izango da erabat. Ez da izango adiskidantza festa bat, ezta euskal errugbiaren festa ere. Tentsio handia egongo da. Gauza anitz dago jokoan», dio Xexili Foix Baionako zaleak (Baiona, 1972). «Derbiak beti dira derbiak, baina oso ezberdina izango da: ez daude jokoan puntu batzuk, Top14an aritzea baizik. Sari handia da», zehaztu du Mikel Amilibia Miarritzeko zaleak (Baiona, 1983).\nFoixek eta Amilibiak desio bera zuten aurreko larunbatean: lehenbizi, Miarritzek Bigarren Mailako finala irabaztea Perpinyan (Herrialde Katalanak), eta mailaz igotzea; eta, gero, Baionak gutxienez puntu bat lortzea Stade Françaiseren aurka etxean, eta mailari eustea. Biek bertatik bertara ikusi zuten euren taldea, eta penaz hartu zuten patuak ekarritakoa: «Aukeren artean txarrena zen Baionak eta Miarritzek elkarren aurka jokatu behar izatea», dio Foixek. Amilibiak, berriz, txarrenari onena bilatu dio: «Txarrenean, ziur ariko da euskal talde bat Top14an. Espero dut Miarritze izatea». Beste horrenbeste nahi du Foixek ere.\nFoixen arabera, bi taldeek «asko» dute jokoan. «Baionarentzat kolpea litzateke jaistea: batetik, egitasmo batzuk ditu martxan, eta horien artean garrantzitsuena, estadioaren eraberritzea; bestetik, zenbait jokalari ditu fitxatuak. Lanak zailduko litzaizkioke maila galduz gero. Baina Miarritzek ere asko du jokoan: Bigarren Maila uztea eta Top14an aritzea». Ez dago ados Amilibia: «Miarritzek ez du ezer galtzeko. Galtzen badu, dagoen tokian geratuko da. Aldiz, Baionak galtzen badu, maila galduko du, eta sekulako kolpea hartuko du, kirol arloan zein diru kontuetan».\nEz daude ados faboritoa nor den esateko orduan ere: «Baiona da Top14ko taldea, baina azken urteetan beti irabazi du Bigarren Mailan ari zen taldeak. Halako partidetan ezer gutxirako balio du logikak. Ziur naiz Miarritzen Baionari sartu nahi diotela presioa», esan du Foixek. Bete-betean asmatu du: «Baiona da faboritoa. Hura da Top14ko taldea, eta Miarritze Bigarren Mailakoa. Aldea dago, kalitatez eta diruz», azaldu du Amilibiak. Partida «gogorra» izango dela eta «buruak zeresan handia» izango duela; horretan, ordea, bat datoz. Eta gertatzen denak «arrastoa» utziko duela. «Irabazleak uda polita pasatuko du; galtzaileak, aldiz, bizilagunaren txantxak entzun beharko ditu denbora luzez», dio Amilibiak.\nHorren harira, ez dute nahi giroa oker dadin. Foix: «Partida bat baino ez da, eta errugbiak oso balio argiak ditu: adiskidantza eta errespetua. Horiei eutsi behar zaie». Amilibiak, berriz, egoera ekarri du gogora: «Koronabirusak argi utzi digu gauza askoz garrantzitsuagoak daudela bizitzan. Izan dadila gozatzeko egun bat».\nZaleentzako gune bat izango da Jean Dauger ondoan


Nekaneren gol batek erabaki du derbia eta Athleticek goiko borrokan darrai - GARA\nNekaneren gol batek erabaki du derbia eta Athleticek goiko borrokan darrai\nNekanek ordu erdira sartutako golak erabaki zuen Unben jokatutako euskal derbia eta, lortutako hiru puntuei esker, Athletic sailkapeneko bigarren tokian da, 3 puntura; eibartarrek, berriz, beheko postuetatik ihes egin ezinik jarraitzen dute.\nTalde bizkaitarrak izan zituen norgehiagokako abagunerik garbienak eta hogeigarren minutuan markagailuan aurrea hartzeko zorian izan ziren Nekaneri esker. Hamar minutura, ordea, Nekanek berak, ez zuen hutsik egin Iragarneren aurrean.\nHala ere, nahiz eta bigarren zatian zuri-gorriek baloia erraz mugitzea lortu zuten, ez ziren partida erabakita uzteko gai izan eta Berasaluzeren neskak oso garesti ordaintzeko zorian izan ziren; laurogeita hamar minutuak beteak zirenean eta derbiko hiru puntuak Bilborantz zihoazela, Lorenak areaz kanpotik astindutako baloiak zutoina jo, eta esku-hutsik gelditu zen Eibar.


Kontadores gazte zentroa - Zer egiten dugu\nKontsulta itzazu areto bakoitzaren ezaugarriak\nKontsulta ezazu aretoen erabilpenerako araudia\nZure proiektuak aurrera eramateko gela eska dezakezu Kontadores-en.\nAreto lagapena doakoa izateko eskatzen diren ezaugarrietan sartzen ez diren kasuetarako, Kontadoreseko aretoak alokatzeko aukera dago. Ondoko dokumentuan alokairu horietarako prezio publikoak aurkitu ditzakezu.\nGazteen interesak, beharrak eta zaletasunak oinarri harturik osatu da Kontadoreseko laborategi proposamena. Eta, gainera, euren poltsikora egokitutako prezioekin. Laborategi hauen helburua da, gai zehatzen inguruko prestakuntza emateaz gain, gazteen arteko harremanak sustatzea, eta dinamika bereziak sortzea. Hain justu, berezitasun horrek egiten du eskaintza benetan erakargarria eta berezia gazteentzat.\nLaborategien eskaintza zehatza hemen aurki dezakezu.\nKontadores-ek arte biziekin erlazionatutako ekintzak antolatzen ditu (dantza, antzerkia, performance, hibridazioak, bakarrizketak ...) oro har hilabetean behin edo bitan, eta batik bat asteburuan (ostiral edo larunbat arratsaldean).\nEszenako agenda hemen duzu ikusgai.\nK-ESZENAN PARTE HARTU\nJendaurrean agertu nahi duzun proiektu eszenikorik ba al duzu?\nEra guztietako proposamenak ongi etorriak izango dira, espazio ireki bat izatea baita asmoa, esperimentaziora, hausnarketara eta trukera gonbita eginez (pieza luzeak, motzak, inprobisazio saioak, entsegu orokorrak, sorkuntza prozesuetara ate irekiak, etab.).\nNola parte hartu dezakezu K-ESZENAn?\nK-ESZENAn parte hartzeko jar zaitez gurekin harremanetan formulario honen bidez, telefono honetara deituaz 943 48 34 76 edo helbide elektroniko honetara idatziz kontadores@donostia.eus\nBestalde, urtero egin izan ohi dugun deialdian ere parte hartu dezakezu zure proiektua aurkeztuaz.\nNoiz eta non gertatzen da K-ESZENA?\nK-Eszena hilabetean behin edo bitan gertatuko da, asteburua lehenetsiz, ostiral edo larunbat arratsaldean. Piezak, ekitaldi aretoan erakutsiko dira, eta bertan beharrezko ikus-entzunezko materiala egongo da eskuragarri. Aretoak zutik 250 eta eserita 80 pertsona jasotzeko edukiera du.\nEzagutu K-ESZENAn parte hartzeko baldintzak eta irizpideak.


« Kezkagarria da gazteek gero eta gutxiago erabiltzea hitza» - Kultura - Berria\nIxiar Rozas. Idazlea\n« Kezkagarria da gazteek gero eta gutxiago erabiltzea hitza»\nZortzi urteko eten publikoaren ostean, 'Beltzuria' definizio gaitzeko artefaktu— literarioarekin itzuli da; Xamuio aitona bertsolaria zuenaren ahotsaren peskiza kronikaren eta saiakeraren arteko testu bilakatu du.\nHasitako bideari segitu. Bilaketa prozesuan jarraitu. 2006an Negutegia bigarren nobela argitaratu zuenetik literatur lanik plazaratu gabea zen Ixiar Rozas (Lasarte-Oria, 1972); 2000. urtean egin zuen agerpena plaza publikora estreinako eleberriarekin: Edo zu edo ni (Erein). Orduz geroztik, eta bigarrena heldu artean, narraziogintza, antzerkia, poesia eta haurrentzako literatura landu zituen. Gero etena, baina soilik ekoizpen literarioari zegokionez. Ikerketa lanak, eszena eta dantza munduko artistekin egindako kolaborazio ugariek eta kultur eragile modura (Azala gunea) eta irakaskuntzan (arte hezkuntzako irakaslea Huhezin) egindakoak bete dute sortzailearen denbora; eta, azken denboretan, Beltzuria liburua prestaketak eta idazketak. «Aurrez egindakoaren jarraipena da liburua. Nire lekutik begiratuta, beraz, continuum bat da. Beste kontu bat da egindako lan horrek guztiak ez duela liburu batek hartzen duen ikusgarritasuna izan». Etxalarkoa zuen aitona Rozasek, Frantzisko Elizalde Xamuio bertsolaria. Haren ahots eta oroimenaren bila sarri egingo du Etxalarrera idazleak; egilearen eta Xamuiorenarekin batera, beste hamaika ahots, oroimen eta gogoeta azaleratuko dira.\nEsan ote zuen inoiz Xamuiok beltzuria hitza?\nSeguru baietz. Ez dut aztertu hitza noiztik esaten den Etxalar aldean, baina oraindik erabiltzen da, eta liburua idazten ibili naizen bitartean ere topatu dut hitza bertakoen ahotan.\nAxun eta Juliri zer kontatu diezu liburuaz, zer esplikatu zenien?\nZor diet bisita bat. Biak ere zahartuak dira oso —90 urtetik gora biak—. Batzuengana joan naiz dagoeneko liburuarekin, baina oraindik beste batzuk ditut bisitatzeko…\nBi izen horiek aipatu ditut, baina zera azaldu nahi dut: Etxalar inguruko, landaguneko jende horri zer adierazi diezu?\nNiretzat presente egon dira denbora guztian, ez bakarrik liburua idazteko orduan Etxalarren ibili naizelako, baizik eta testua editatzerakoan eta muntatzea egiten ari nintzenean ere bertakoengan pentsatu dudalako. Edonori zuzendua dago Beltzuria. Egia da oharren atal luzea daukala, baina leiho eta ñabardura gehiago irekitzen dituen osagarri bat da.\nNolakoa behar luke unibertsitateko kultura urbanoaren eta landaguneko ahozko kultur eta tradizio horren arteko harremanak?\nHainbeste dugu ikasteko haien eguneroko hizkeratik. Antropologiak aspaldi ikertu du hori, jakina, Joxemiel Barandiaranek eta William Douglassek, eta beste euskal antropologoek. Nirea bestelako lana izan da. Egia da hitz batzuk berreskuratzen ditudala; nostalgiarik gabe egiten dut, haiei erabilera berria emateko. Bilaketa hori ez dut ez filologiatik, ez antropologiatik egin, nahiz eta baden eremu horren gainean egindako lana eta gogoeta. Liburuko pasarte batzuetarako sortu eta aktibatu ditudan egoerek badute etnografoaren lanetik zerbait.\nKultura jasoan ez da gailendu beste mundu hori baztertzeko joera?\nBai, historikoki gertatu da hori, gainera. Landako bizitzaren gainbehera nabarmena gertatu da gure gizartean. Barazkiak plastikoan bilduta erosten ditugu, hori litzateke irudia… Hor gainbehera handia gertatu da. Uste dut orain bueltaren bueltan gaudela. Alegia, gauzak ari direla nonbaitetik mugitzen: kontsumitzaileen zerrendak, bertako produktu ekologikoak, zero kilometro deituriko ekimenak. Jendeak oraindik ere landagunera bizitzera jotzen du, beste bizimolde bat izatera.\nAhotsari, edo haren fisikotasunari, esanahia gailendu zaio. Hori du tesitzat liburuak. Zer galdu dugu fenomeno horrekin?\nHitza desahotu egiten da. Desahotu hitza liburuan erabiltzen dut. Asko hitz egiten da ahozkotasunaz gure kulturan, baina ez zaio askorik erreparatzen hitzak daukan materiari, hitzak duen materia sonoroari, hitzak berak sor ditzakeen hots desberdinei. Hor oso esparru aberatsa irekitzen da idazten dugunontzat. Nik behintzat denbora bat badaramat horretan, hor gero eta gehiago barneratuz, modu bertikalean. Hitzei beste modu batera begiratzen badiegu, beren erritmoari erreparatuz, beren materia fonikoari erreparatuz... Hitzaren esanahia gailentzen bada, hotsak galtzen du presentzia, haragia galtzen du.\nBitxia da. Balirudike oso gogoeta intelektualizatuaren bidez desintelektualizaziorako bidea proposatzen duzula, esanahiaren aurretik egon bide dena bilatzen duzula.\nAhotsaren inguruan hainbeste idatzi ondoren, doktore tesi bat tarteko, gogoa neukan, edo banekien bazegoela ikertzeko beste leku bat. Ez dut esaten desikaste prozesu bat egin dudanik; ez da nire helburua izan. Aldi berean, ez nuen nahi dagoeneko intelektualizatu dudana baino gehiago intelektualizatu. Niretzat oso garrantzitsua zen lan honetan esaten nuena geruza poetiko batekin esatea. Hala ere, prozesua ez da izan orain arte esandakoa poetizatzekoa soilik, nire sorkuntzan beti baitago geruza poetiko horren bilaketa. Esango nuke azken hori entzumen kontua dela; horren bila bazabiltza, horretara moldatzen zaizu entzumena. Ezin dut beste modu batera idatzi; momentu honetan, behintzat, ez zait interesatzen. Baina ez ahotsaren gaiarekin bakarrik, baita heriotza ere, gerra, isiltasuna... operazio hori egin dut liburuan.\nGaldutako ahots hori berreskuratu beharra dagoela iruditzen zaizu?\nEz dut oso atsegin besteei zer egin behar duten esatea. Nire esperientzia da, ahotsaren, lengoaiaren eta gorputzaren arteko espazio hori modu teorikoan eta modu praktikoan begiratzen eta ikertzen hasi nintzenetik, leku emankorra dela. Egia da liburuan bertsolaritzaz hitz egiten dudanean, adibide zehatz bat jartzeagatik, bai esaten dudala zer gertatzen den emozio maila estetikotik bertsolaritzaren edukiaren eta formaren artean desberdintzen hasten baldin bagara. Lengoaiak unibertsaltasuna bilatzen du, eta ahotsak ez; ahotsa ez da unibertsala, bakarra da, norbanakoarena.\nBertsoak ahotsa galdu duela diozu, eta horrekin bakantasuna ere bai. Uniformizatu egin da?\nBertsolaritzara nire aitonaren zaletasunetik gerturatu naiz; ez naiz bertsolaritzan aditua, eta, beraz, aurretik errespetu guztia bertsolaritzaren munduarekiko, egiten den lan guztiarekiko, berrikuntzekiko… Ahotsa ikertzen ari naizenetik, gauza asko gertatzen ari da bertsolaritzaren munduan, baina beti atentzioa eman dit ikusteak ahotsari zer garrantzi gutxi ematen zaion, ahotsa orain arte azaldu dudan bezala ulertua. Horregatik garatzen dut gai hori gehiago oharretako batean. Sarrionandiak dio epidiktikotasuna muturrera eramaten dela bertsolaritzan. Beste arte performatiboetan asko ari dira ikertzen hitza nola erabili. Bertsolaritzan, aldiz, hitza modu jakin batean eta gorputz jakin batetik erabiltzen da.\nBadira ahots bakan hori bilatzen saiatzen ari direnak. Maialen Lujanbio datorkit burura nabarmen…\nBai, hala da. Hor dago Xabi Erkiziarekin egindako Ornitorrinkus egitasmoa. Edota Oier Etxeberriaren lana. Nik uste dut beste arte adierazpideetan edo arloetan bezala aniztasuna egotea ona dela, eta, nire ustetan, ikus-entzule gisa beste aberasgarritasun bat izango luke bertsolaritzak esperimentaziotik gehiago joko balu.\nEsperientziaren pobrezia kontzeptua sarri agertzen da obran. Inoiz baino pobreagoa al da, eta hala bada, norbanakoak du horren ardura, edo liburuan aipatzen den «sistema kapitalista deshumanizatzailearena» da?\nMaila mikropolitikotik erantzungo dizut aurrena. Zailagoa zait pentsatzea ez badut mikropolitikatik begiratzen. Orain inguruan ditudan lankide eta bidaideei erreparatuz, esango nuke ezetz, ez dela inoiz baino pobreago esperientzien partekatze hori. Esperientziak inoiz baino gehiago partekatzen ditugu egun, krisiaren erdian, gertuko maila politiko batean. Ahoz aho gertatzen ari da hori, eta hitzaren eta gorputzaren presentzia batetik. Hori nire inguruan. Hori dena ez da gertatzen, esaterako, maila birtual batean, ez Facebooken, ez Twitterren eta ez halakoetan.\nEta maila makro edo orokorrago batetik?\nKezkagarria egiten zait, adibidez, gazte askok gero eta gutxiago erabiltzea hitza, teknologia berriekin dagoen adikzioa, whatsapp-ak bidaltzeagatik edo FB orrialdeak izateagatik milaka lagun dituzula pentsatzea... Harreman horiek hitzetik eta idazketatik igarotzen dira, baina oso idazkera konpultsiboa da. Hori esperientziaren pobreziaren adibidea litzateke. Walter Benjaminek aipatzen zuen I. Mundu Gerran soldaduak mutu itzultzen zirela etxera. Hori erabili dut aitonari buruz hitz egiteko; Benjamin irakurtzen nuenean, ezin nuen saihestu nire aitonaren bizitzaren pasarte hori gogoratzea… Egungo esperientziaren pobrezia ez da Benjaminek azaltzen zuena, beste bat da. Ziur asko, inoiz baino gehiago hitz egiten da sare sozialen bitartez, inoiz baino modu konpultsiboagoan; Twitterrik ez baduzu, badirudi ez zarela existitzen; inoiz baino gehiago idazten da, baina horrek denak zer sortzen duen niri kezkagarria iruditzen zait.\nZer sortzen du?\nGure benetako ahalmenen kamuste prozesua. Gero eta bakartuagoak, gero eta isolatuagoak, gero eta antsietate handiagorekin. Eta, jakina, ez dut teknologiaren kontrako diskurtso atzerakoirik egin nahi. Lanerako erabili erabiltzen ditut teknologia berriak, eta sare sozialak… Baina mugak jartzea garrantzitsua iruditzen zait. Sortzen duen antsietateari mugak jartzea, adibidez. Norberaren iritzia atsegin dut, ez dut atsegin izatea perbertsoa iruditzen zait, hori izatea egungo gazte askok duen askatasun aukera bakarretakoa. Gure hezkuntza sistemak dituen gabezietan sartzea luzeegia litzateke orain, jakinda hezkuntza sistema hori gure gizartean txertatuta dagoela.\nPeriferian kontzienteki kokatu zara?\nBanuen autoedizioaren bidetik jotzea, esate baterako, baina Pamielan argitaratu dut liburua. Beraz, zentroan kokatu dut neure burua oraingoan ere. Ezagutzen ez dudana ikasteko idazten dut, edo ez dakidanaren bila joateko; bestela, zertarako igaro hainbeste urte liburu bat idazten edo tesi bat egiten? Aldi berean, bilaketan ari zarenean ere beti dago dakizunaren geruza hori; beraz, ez da hutsetik hasten. Hitza erabiltzeko beste modu batzuk bilatzea, hitz hori espaziora eramateko moduak bilatzea, edota hitz horien eta gorputza nahiz ahotsaren arteko harremanak bilatzea ez da periferian kokatzea, hasitako bideari jarraitzea baizik. Hori koherentea izatea iruditzen zait.\nBaina jabetzen zara arriskuak badituela bide horrek publikoari begira.\nBai, baina bestela zertarako sortu. Arrisku hori ez dut beldurrarekin bizi; bestela, ez nuke egingo. Alde horretatik, ez dut zamarik sentitzen. Askatasun hori ere urteekin lortzen den zerbait da. Gero irakurleak esango du. Nik materialak sortu egiten ditut, oratu, eta gero irakurle edo hartzailearen lana da horiei esanahia ematea.


Igogailuko esaldien kontra\n2018ko uztailaren 18a, asteazkena | Ordua Euskal Herrian 06:56:50\nLeitzan urriaren 1ean jokatu zen Txapelketa Nagusiko kanporaketaren kronika. Sailkapenak hau zioen: Oihana Iguaran (714 puntu), Agin Laburu (686), Iñaki Apalategi (685), Julio Soto (678,5), Unai Agirre (674,5) eta Oihana Bartra (619,5).\n- Gaur ere bai?\n- Gaur ere bai, Ines.\nIa bi urte elkarri kasurik egin gabe. 678 egun, sei urtaro aldaketa –beren Euskadi Sari, antxoaren krisi, Ertz festibal, sagardo denboraldi, Aldapan gora eta enparauekin– elkarren sudurtzarra ikusi gabe, eta orain zer eta asteburu osoa batera igaro behar. Segurako saioa aski ez eta igandean Leitzara abiatu ginen Inesen Renault Expressean.\n- Baina oraingoan ez al zitzaioan Minerri tokatzen?\n- Asteburu okupatua zinan. Katalunian zabilen historia egiten.\n- Ez duk galduko hura. Eskolarteko Txapelketan ateratzen zenetik ezagutzen diat. Bazian bertsotarako gaia.\nMantso bezain seguru iritsi ginen Leitzako udal kiroldegira, ustez final laurden indartsuenetako bat behar zuena entzutera. Aurreikuspenak bete ziren: maila oneko bertsoaldiz jositako saioa osatu zuen seikoteak. Oihana Iguaran ofizioetan sendo eta kartzelakoan distiratsu; Julio Soto egoki, ohi duen gisan han-hemen puntuak pilatuz, eta kartzelakoan bertsoak ondo jantziz; Agin Laburu ere txukun, zortziko txikian eta hamarreko txikian nabarmenduz; Oihana Bartrak, azkena egin arren, utzi zituen ale politak; Unai Agirrek indartsu hasi zuen saioa, eta zortziko txikian eta kartzelan gorabehera batzuk izan arren, zuzen aritu zen; Iñaki Apalategi, azkenik, oso seguru eta bizi denean, kartzelakora iritsi arte. Azken ariketa hori izan zen, oro har, saioko unerik makalena.\n“Eta puntu erantzunak, txikito”, eman zidan abisu Inesek, itzulerakoan saioa errepasatzen ari ginela. Bai baitzuen kontu horrekin arantza bat. “Baigorriko kronikan Minerrek aipatzen zian ez dituela puntu erantzunak batere maite. Nik puntu erantzunekin baino, txapelketako puntu erantzunekin diat arazoa. Ze puntu erantzuna, bere horretan, ariketa oso interesgarria iruditzen zaidak: bertsolaria hormaren kontra jartzen dik, erreakzio azkarra exijitzen ziok, di-da, eta presio horretatik ateraldi oso onetarako abagunea pizten duk. Baina nagok ariketak puskaz hobeto funtzionatzen duela txapelketatik kanpoko testuinguruetan, txapelketan baino. Esaidak, zenbat puntu erantzun antologiko gogoratzen dituk azken txapelketetan?”. Ez nion ezer erantzun, ez daukadalako Inesek eta bere espeziekoek daukaten gaitasun harrigarri hori 93an Sebastian Lizasok Belodromoko goizeko saioan zortziko handian botatako hirugarren bertsoa goitik behera gogoratzeko, eta puntu erantzun biziena ere berdin-berdin ahazten zaidalako biharamunean. Baina Inesek konplizetzat hartu zuen nire isilune hura, eta ziurtasunez segi zuen hizketan. “Gaurko puntu erantzunak nahiko balekoak izan dituk, baina inork ez dik distirarik egin. Seguran, berdin. Eta Baigorrin ere antzera. Puntu erantzun gehienak Elkororen sake errestoak bezalakoak dituk: mantso eta arrastaka buena egin nolabait, eta segi pelotan. Eta hori duk auzia, zergatik ateratzen diren hain lanaldi borobil gutxi”.\nAdos nengoen. Sentipena neukan, gainera, berez ariketa horretan ongi moldatzen direnek ere ez zutela lanaldi paregaberik egin ohi txapelketan. Formularik ba ote zeukan galdetu nion Inesi. “Nik ez zakiat nola aldatzen den hori, baina bazakiat nola ez den aldatzen: puntutzat gatzik gabeko esaldi eginak jarrita. Urrutira joan gabe, hor daukak Iguarani gaur jarri diotena: mutilak futbolari/ta neskak printzesa. Puntu horretatik bertso gatzgabe bat ez ateratzeko aukera bakarra kontraerasora pasatzea duk, izan gai jartzaileari tentela deituz, izan puntuko ideia bera erridikulizatuz. Baina hori ez zagok edonoren esku, eta hiru segundotan erantzun behar denez, joera izaten duk ideia garatzen saiatzekoa. Bai, puntuko premisaren kontra egiten duk sarri, baina modu arrazoituan, premisari eman behar ez litzaiokeen estatus bat emanez. Eta, noski, hirutik bitan fail. Beraz, garbi esateko: esaldi eginak, ideia jakinak, igogailuko elkarrizketak puntutzat jartzeari stop!”.\nBolanteari sekulako kolpea eman zion emozioak hartuta. “Eta zer proposatzen dun hik, horren ordez?”, galdetu nion, erdi izututa. “Agian duk kontua gai orokorrak ofizioetarako gordetzea eta puntu erantzunak galdera pertsonaletatik abiatzea. Nik zer zakiat. Baina egungo formula birpentsatu beharra zagok. Apustu egingo diagu: ea zenbat puntu erantzun gogoangarri izaten diren txapelketan zehar”.\nEta paper zuri bat luzatu zidan, zenbaki bat apuntatzeko. Ez nintzen zifra batetik igaro.\nKanal hauetan artxibatua: Bertsolari txapelketa 2017 | Leitza


Dantza asteburua, Jotaren sistema (I), Orduña, irailak 28-29 — dantzan.eus\nHemen zaude: Hasiera › Komunitatea › Aiko Taldea › Dantza asteburua, Jotaren sistema (I), Orduña, irailak 28-29\nDantza asteburua, Jotaren sistema (I), Orduña, irailak 28-29\nEkainaren 29 eta 30ean Areatzan izan ginen Larrain dantza ikasteko aitzakiarekin. Herri ezberdinetatik etorritako kuadrilla elegantea elkartu ginen berton, eta eskoletako aretoa ederto etorri zitzaigun denak batera aurrera eta atzera dantzan egiteko. Eta eskoletatik aparte, uste dut, dantzak lagun arteko giro gozoa erraztu zuela (goizaldeko dantzaldi klandestinoa batez ere jajaja) eta primeran pasatu genuela!\nKontua da, horren pozik egon garela, ikasturtearen hasierarako plana jarri dugula Urduñan, irailaren 28-29an eta bertoko Hotel Balneario Orduña Plazan "Jotaren sistema (I)" lantzeko asmoarekin elkartzeko asmoa dugula.\nJota dantzatzea maite dugu, musika, erritmoa, egiturak, askatasuna, jolasa, inprobisazioa. Gozatu egiten dugu elkarrekin jotan, dantza %100ean dalako, gure gorputzaren bidez komunikatzeko bidea, hainbat eta hainbat gauza partekatzeko bidea: gure musika, gure sentipenak, gure kultura.\nJota, printzipioz eta jatorriz, bikote dantza bat da. Laguna behar da jota dantzatzeko, bikotea, dantzakidea, hori da jotaren oinarria. Lagun batek proposatzen du eta besteak imitatu jarraitu, eta horrela sortzen da benetako dantza, benetako harremana.\nGure proposamenak, aspaldiko dantzakera zaharra du abiapuntu, oinak lur gainean ditugula, ibilkera naturalean oinarrituta. Dantzakera hau ez dugu aukeratu zaharra delako, zaharra "benetan tradizionala" dalako, baizik eta berezkoa dalako, ergonomikoa eta demokratikoa (dantzaren ateak guztiendako irekitzen ditu, ez bakarrik sasoiko dantzari trebetuendako).\nJota eta gazta\nJota gurea da. Jota euskalduna da, guk horrela antzematen dugu behintzat. Jota gurea egin dugu inguruko beste hainbat kontu bezala, gurera ekarri eta gureak egin ditugunak: gaita, alboka, akordeoia… Dantza maisu zahar batek erran zuenez: “dantza (eta kultura orokorrean) gazta bezalakoa da, esnekia izaki, esnez egiten da edonon, baina azken batean ezberdina da edonon ere”.\nDugun jotaren historiaren ezagupena mugatua da. Atzera begira, badakigu XIX. mendean zehar eta XX. mendearen hasieran jota modan zegoela. Badakigu eliza eta nazionalismoaren eraginez jotaren jatorrizko sentzu erotikoa aldatu zela kontrakoaren ikur bihurtuz. Badakigu jatorriz erdalduna zela eta nola edo hala gurea egin genuela. Atzerago goazela, ezer gutxi dakigu ahaide izan daitezken aintzinako dantzetatik abiaturik (Gallardatik adibidez) jota edo fandangora eraman gintuen ibilbideaz. Dena dela, guri oraina interesatzen zaigu, gaurko jota, bizirik diharduena, jota garaikidea, guk dantzatzen duguna.\nXede berriak jotarendako\nLehen, jotaren (eta dantzaren) helburu nagusietakoa bikotea lortzea zen, bikote harremanak hastea, eta kontestu horretan, dantzakerak ez zuen horrenbesteko garrantzirik, bizpahiru urrats nola edo hala besoak altzatuta egin eta aurrera. Bazeuden, dena dela, trebezia eta erakusteko tarteak eta momentuak, eta bazeuden ere, artistak, inprobisatzeko eta sortzeko gaitasun bereziarekin, eta horrela ezagutu ditugu Bartolo Lasa, Silvestre Elezkano (“Txilibrin”) edo Tomas Jainaga (“Eperra”). Gaur egun, orokorrean, dantzatzeko plazer hutsaren truke dantzatzen dugu batipat, eta jota eskolak ematen ditugu, eta jota ikasgai eta aztergai bihurtu da. Horrela, dantzak, mugimenduak, dantzakerak eta teknikak beste dimentsio bat hartu dute, oinarrizko urratsetatik harago, sarritan lehengo “artisten” ildoa jarraituz.\nJota edo fandangoa, polka, txotis, mazurka, pasodoble, balsa eta antzeko dantzez inguruatuta hasi zen, erromeri inguruan, eta dantza hoiek ditu ahaide eta kide, dantzakeran, erritmoan eta sarritan urratsetan ere. Horrez gain, kopletan baltseoan egiten dugu eta hor balsa, mazurka, txotisa, pasodoblea... dantzatzen dugu.\nGure kulturan, musika eta mugimendua, errealitate beraren osagaiak dira. Keinuak, mugimenduak, urrats ikusgarriena ere, dantza izateko musikarekin bat etorri behar du. Azken batean, dantza musika gorputzaren bidez bizitzeko modu bat ere bada eta.\nBizkaidantza (arin-arina, porrua)\nDantza mota au da Bizkaitarren berenkia, zeña egin oi duten fandangoaren modura, dos por kuatroko kontradantzaen soñuetan; beragatik esan oi zitzaien soñu gisa oei guziai Bizkai dantzako soñuak.\nHorrela zioen Iztuetak fandango edo jotarekin batera dantzatzen dugun "dos por kuatroko kontradantza" horri. Erritmo hirukoitzeko jota-fandangoa eta erritmo bikoitzeko arin-arina uztartzea ohikoa da hemen eta beste inguru askotan tokian tokiko izenekin, noski. Jotaz hitzegiten dugunean, jota eta arin-arinaz ari gara gehienetan.\nIzenak eta egitura\nDantza lotuarengandik ezberdinduz, dantza solte izenpean ezagutzen dugu jota eta arin-arina. Gure inguruan ezagutzen dugun erabilera zaharrenean, “trikitia” edo “trikitixa” deitzen zitzaion dantza soltuari.\nJota eta fandango sinonimoak izan dira guretzat. Azken urteotan fandangoa koplarik gabeko dantza izendatzeko erabiltzen da, eta jota edo trikitixa kopla duenarentzako. Jotaren beste izen batzuk: orripekoa eta lehenengoa.\nArin-arina eta porrua ere gauza bera izan dira eta dira inguru askotan. Gaur egun aldiz, kopla duenari porrua edo porrusalda deitzen zaio eta koplarik ez duenari arin-arina. Beste izen batzuk: bizkaidantza eta bigarrena.\nJOTAREN SISTEMA (I) ikastaroa\nGuzti honen inguruan, gure esperientzia partekatzeko Urduñako dantza asteburuan elkartuko gara irailaren 28 eta 29an. "Jotaren sistema (I)" izena jarri diogu berton AIKO taldeak jota hobeto ulertzeko egin duen ikerketa eta sistematizazio proposamena azaldu nahi dugulako, eta beste batean, aurrerago, "Jotaren sistema (II)" ikastaroan jotaren tokian tokiko garapen eta egokitzapenak lantzeko.\nDantza eskolak Hotel Balneario Orduña Plaza bertan burutuko ditugu eraikinak 3. solairuan duen dantza areto zoragarrian. Nahi duenak ere, ohizkoa denez, aukera izango du hotelean bertan afaldu, lo egin, gozaldu eta bazkaltzeko (balnearioan 60 minutuko zirkuitu termala ere barne) 75 euroren truke. Ikastaroaren prezioa, aldiz, ohizkoa, 50€.\naiko@aikotaldea.eus helbidera email bat agindu JOTAREN SISTEMA (I) ikastaroan parte hartu nahi duzula esanez eta zure izen-abizenak eta mugikorraren zenbakia + zure izen abizenak adieraziz, 50 € sartu Kutxabankeko honako kontu zenbakian (titularra Aiko Kultur Elkartea):\nES85 2095 0233 10 910994 3783\nGOGORATU: PLAZA MUGATUAK!\n-Gela bikoitzean, larunbateko afaria, lo egitea, igandeko gosaria eta bazkaria 75€, balnearioan 60 minutuko zirkuitu termala barne.\nJOTAMENTALA - Trailer - AIKO Taldea


LABek eta ESKk Tubos Reunidoseko lanpostuak eta lan-baldintza eta bizitza duinak defendatuko ditugu - - Aiaraldea.eus\nLABek eta ESKk Tubos Reunidoseko lanpostuak eta lan-baldintza eta bizitza duinak defendatuko ditugu\nLAB eta ESK 2021-03-01 07:00\nTubos Reunidosen duela gutxi eginiko elkarretaratze baten irudia. / @labtri_\nPolitika hau hitzez hitz ezartzen ari dira Euskal Herriko enpresa handi ugari, hala nola Gestamp, ITP, Alestis, Aernnova, Tubacex... Desindustrializazio prozesua bere bidea egiten ari da.\nAmurrioko lantegian 200 lanpostu suntsitu dira 2009tik. 8 ABEEE ezarri dira, eta horietatik 4 bata bestearen ondoren etorri dira. Horrela, 2018ko urritik 2021eko ekainera, 2 urte eta 10 hilabete eramango ditugu langileok jarraian ABEEEan. Honetaz gain, 2016ko abendutik daramagu soldata izoztuta eta gure lan-baldintzak berritu gabe...\nTrapagarango lantegian azpikontratetako langileen lanpostuak ezabatu dira. 424 langile izatetik 409 izatera pasatu gara, praktiketako kontratuak eta ordezkapenak\nbarne. 2017tik daramagu soldata izoztuta eta lan-baldintzak berritu gabe. 2009tik 6 ABEEE eta EEE bat ezarri dizkigute.\nEuren soldatak ere etengabe gizendu dituzte, langileen soldatak gero eta apalagoak ziren bitartean, eta milioika euro gastatu dute azken 4 urteotan TR taldeko presidente exekutiboa hiru aldiz aldatzeko. Langileok urteak daramatzagu zuzendaritza eta akziodunen diruzalekerian oinarritutako kudeaketa negargarri honen ondorioak jasaten. Duela aste batzuk zuzendaritzak iragarri zuen SEPIren finantzazio publiko garrantzitsua lortu nahi zuela. Ematen du 115 milioi euro lortu nahi dituela. Iragarpen honen aurrean LAB eta ESK sindikatuok adierazi nahi dugu finantzazio publikoa beharrezkoa izan daitekeela, baina beti ere kontraprestazio bat dagoen artean: TRko lantegien proiektu industriala eta lanpostuak lan-baldintza duinekin berma daitezela, eta Arantxa Tapiak esandakoa bete dezatela: “Krisian dauden enpresentzako diru publikoa bai, baina akziodunen ahalegina ere bai”.\nEnplegu suntsiketa ez da soilik Tubos eta Productos Tubulares-eko langileentzat mehatxua. Ezkerralde eta Aiaraldeko eskualdeek denbora daramate desindustrializazio eta lan-baldintzen okertze politika hauen ondorioak jasaten (Valvospain, Gestamp, ITP, Tubacex...).\nHorregatik, Tubos Reunidosi eta instituzioei, batez ere Eusko Jaurlaritzari, exijitu egiten diegu langileen etorkizuna eta kalitatezko enplegua bermatzea. Helburu horrekin, bilerak eskatuko dizkiegu Eusko Jaurlaritzako Industria eta Lan eta Enplegu Sailei, Araba eta Bizkaiko Aldundiei eta lantegiak dauden eskualdeetako udalei.\nTrapagaran eta Amurrioko langileok borrokan egingo dugugure enpleguaren alde, lan- baldintza duinen alde eta azken finean, bizitza duinaren alde.\nEuskal Herrian, 2021eko otsailaren 26an


Yonker Ospitalerako ekipamendu medikoak - Yonker\nYonker Ospitaleko Ekipamendua\nYK8000c _Gaixoaren monitore beroa\nYK-8000 serieko pazienteen monitoreak, errendimendu egonkorra eta prezio abantailekin, ospe eta onarpen handia dute munduan.YK-8000C Yonker-en produkturik salduena da.Abantaila paregabeak ditu produktuaren errendimenduan eta prezioan.\n12,1 hazbeteko koloretako LCD ukipen-pantailak hainbat hizkuntza modu onartzen ditu;\n8 parametro (ECG, RESP, SPO2, NIBP, PR, TEMP, IBP, ETCO2) + Modulu guztiz independentea (EKG independentea + Nellcor + Suntech odol-presioa + IBP bikoitza);\nBisitatu fabrika linean\nYK8000cs _Gaixoaren monitore beroa\nYK-8000CS pazientearen monitore anitzeko parametroa da, 8 parametro dituena (ECG, RESP, SPO2, NIBP, PR, TEMP, IBP, ETCO2).Yonker-en produkturik salduena da.Itxura hobetu zuen YK-8000C ereduan oinarrituta dago, eta berriagoa eta ederragoa da.\nYK800b _ Pertsonalizazioa pazientearen monitorea\nYonker 800 seriea pertsonalizazio eta prezio abantaila handiko pazienteen monitorea da.YK-800B funtzio-gakoen diseinu osoa da.Yonker konpainiak moldeen irekiera eta injekzio gaitasuna independenteak ditu, kostuen kontrol ona egiten duena, eskaera berezietarako egokia.\nSpO2 + NIBP independentea;\n7 hazbeteko koloreko LCD ukipen-pantaila, tamaina txikia aurreko kablearen konexioaren diseinu bereziarekin konbinatuta, alboko espazio gehiago aurreztuz;\nYK800c _ Pertsonalizazioa pazientearen monitorea\nYonker 800 seriea pertsonalizazio eta prezio abantaila handiko pazienteen monitorea da.YK-800C funtzio-gakoen diseinu osoa da.Yonker konpainiak moldeen irekiera eta injekzio gaitasuna independenteak ditu, kostuen kontrol ona egiten duena, eskaera berezietarako egokia.\nSpO2 independentea + NIBP + ETCO2;\nM7 _ Komunitateko ospitaleko monitorea\nYonker M7 parametro anitzeko pazientearen monitorea 6 parametrorekin (ECG, RESP, SpO2, NIBP, PR, TEMP) + SpO2 independentea.Funtzio osoekin, prezio baxuarekin eta funtzionamendu errazarekin, oso erabilia da komunitateko ospitaleetan eta beste ospitale txiki batzuetan.\n6 parametro (ECG, RESP, SPO2,NIBP, PR,TEMP) + SpO2 independentea;\n7 hazbeteko koloreko LCD ukipen-pantailak hizkuntza anitzeko sistema onartzen du, produktuaren itxura bikaina, eramateko erraza;\nM8_ Komunitateko ospitaleko monitorea\nYonker M8 parametro anitzeko pazientearen monitorea 6 parametrorekin (ECG, RESP, SpO2, NIBP, PR, TEMP) + SpO2 independentea.Funtzio osoekin, prezio baxuarekin eta funtzionamendu errazarekin, oso erabilia da komunitateko ospitaleetan eta beste ospitale txiki batzuetan.\n6 parametro (ECG, RESP, SPO2,NIBP, PR, TEMP) + SpO2 independentea;\n8 hazbeteko koloreko LCD ukipen-pantailak hizkuntza anitzeko sistema onartzen du, produktuaren itxura bikaina, eramateko erraza;\nE12 _ ZIU, CCU edo monitorea\nYonker E seriea ICU, CCU eta ORentzako diseinatutako pazienteen monitorea da.E12 parametro anitzeko pazientearen monitorea da, 8 parametro dituena (ECG, RESP, SPO2, NIBP, PR, TEMP, IBP, ETCO2), laguntza diagnostikoa, monitorizazioa, kirurgia hiru monitorizazio modu, laguntza kablea edo haririk gabeko monitorizazio sistema zentrala.\n8 parametro (EKG, RESP, SPO2, NIBP, PR, TEMP, IBP, ETCO2) + Modulu guztiz independentea (EKG independentea + Nellcor);\n12,1 hazbeteko koloreko LCD ukipen-pantailak 8 kanal anitzeko uhin-formaren pantaila onartzen du eta hizkuntza anitzeko sistema onartzen du;\nM15_ ICU, CCU, EDO monitorea\nYonker E seriea ICU, CCU eta ORentzako diseinatutako pazienteen monitorea da.E15-ek 15 hazbeteko LCD pantaila du 12 kanal anitzeko uhin-formako pantailarekin eta 8 parametrorekin (ECG, RESP, SPO2, NIBP, PR, TEMP, IBP, ETCO2), laguntza diagnostikoa, monitorizazioa, kirurgia hiru monitorizazio modu, laguntza kablea edo haririk gabeko zentrala. jarraipen-sistema.\n8 parametro (ECG, RESP, SPO2, NIBP, PR, TEMP, IBP, ETCO2)+ Modulu guztiz independentea (EKG independentea + Nellcor);\n15 hazbeteko koloretako LCD ukipen-pantailak 12 kanaleko uhin-formaren bistaratzea onartzen du pantailan eta hizkuntza anitzeko sistema onartzen du;\nIE4 _ Gaixoaren monitore eramangarria eta garraiatzeko\nYonker IE seriea garraio-egoeretarako diseinatutako paziente-monitorea da.IE4 eskuko pazientearen monitorea da, tamaina txikia, mugitzeko erraza, parametroen konbinazioa malgua, prezio merkea eta pertsonalizazio baldintzak betetzen dituena.\nSpO2 independentea, CO2 independentea, odol-presioa independentea;\n4 hazbeteko TP ukipen-pantaila, iragazgaitza maila: IPX2;\nIE7 _ Gaixoaren monitore eramangarria, garraiatzeko\nYonker IE seriea garraio-egoeretarako diseinatutako paziente-monitorea da.IE7 parametro anitzeko pazienteen monitorea da, anbulantzia monitorizatzeko diseinatu eta garatua, txikia eta garraiatzeko erraza.\n6 parametro (ECG, RESP, SPO2,NIBP, PR,TEMP);\n7 hazbeteko TP ukipen-pantaila, iragazgaitza maila: IPX2;\nN8 _ Jaioberrien pazientearen monitorea\nYonker N seriea jaioberrientzako diseinatutako paziente-monitorea da.N8 monitorea ez da alarma sorta sistema ezartzea bakarrik jaioberrientzat, arnasketa anomaliak hautematen ditu, larrialdietako autolaguntza sistema automatikoarekin.\nJaioberrien inkubagailua ingurumen-oxigeno-kontzentrazioa denbora errealean kontrolatzea;\nYK810a_ Etxeko pazienteen monitorea\nYonker 810 serieko pazienteen monitorea etxeko erabiltzaileek oso gustuko dute bere tamaina txikiagatik, funtzionamendu errazagatik, neurketa zehatzengatik, kalitate egonkorragatik eta prezio abantaila nabariagatik.\nDatuak gordetzeko funtzio automatikoa: ia 96 orduko jarraipen historikoko datuen kontsulta onartzen du;\n4,3 hazbeteko koloretako LCD pantaila, hizkuntza anitzeko sistema onartzen duena;\n1. Irudien plataforma aurreratua\n*Errendimendu handiko irudiak prozesatzeko txipek algoritmo indartsuagoa eman dezakete;\n* potentzia-kontsumo baxuak eta anti-vius diseinuak produktua egonkorra eta fidagarria bermatzen du;\n* Biltegiratze ahalmen handiak pazientearen datu-base gehiago eman dezake;\n2. Irudi-teknologia berezia, irudiaren kalitate handiagoa\n*B 、 M 、 Kolorea onartzen.PDI、PW irudi modua;\n* Zehaztasun handiko foku dinamikoaren irudiak;\n*Speckle zarata murrizteko teknologia;\n1. Datuak kudeatzeko sistema indartsua\n*Fleketarako aurrezteko gako batek lanaren eraginkortasuna hobetzen du;\n* Onartutako DICOM 3.0 ospitaleko PACS sistemarekin ezin hobeto komunika daiteke;\n*Hardware konektore estandarrak ekipo periferikoetara datuak transmiti ditzakete;\n2. Itxura ergonomikoaren diseinua\n* 15" LCD medikuntzan erabiltzen den bereizmen handiko pantaila pantailak ikusmen angelu handiagoa eta irudi argiagoa dakar;\n* Kontrol-panela zehatza da bisualean eta erosoa da funtzionamenduan;\n1. Diseinu modernoa, pisu arina, tamaina trinkoa;\n2. Aldi berean 12 berun eskuratzea, 12 kanaleko ECG uhinen pantaila osoko bistaratzea.7" koloretako pantaila, sakatu-botoia eta ukipenaren funtzionamendua (aukerakoa);\n3. ADS, HUM eta EMG-ren iragazki sentikorrak;\n4. Neurketa automatikoa, kalkulua, analisia, uhin forma izoztea.Auto-analisiak eta auto-diagnostikoak medikuaren zama murriztu eta lan-eraginkortasuna hobetu dezakete;\n5. Grabaketa optimorako oinarrizko lerroaren doikuntza automatikoa;\n6. Inprimagailu termikoa 80 mm-ko inprimaketa-paperarekin, sinkronizazio-inprimaketa;\n7. Lead off detekzio funtzioa;\n8. Li-ioizko bateria kargagarria (12V/2000mAh), AC/DC potentzia bihurtzea.Egokitu 100-240V, 50/60Hz AC elikadura-iturrira.\nItxura berri-berria ikusmen-sentsibilitate hobea emateko;Erakutsi modu intuitiboan eta argian hainbat informazio LCD eta LED pantailaren bidez.\n1. Diseina ezazu tekla bakarreko botoi birakari eta erabiltzailearen interfaze interaktibo berritzaile gisa;\n2. Ponpa anitzeko konbinazioa espazio gehiago aurrezteko onartzen da;\n3. Modu sinpleko injekzioa hasteko tekla bakarra, funtzionamendu errazagoa ahalbidetzen duena;\n4. Edozein xiringa markarekin bateragarria kalibrazio zuzenaren ondoren;\n5. Farmakoen liburutegi integrala hainbat behar kliniko asetzeko gai da;\n6. Xiringaren tamaina adimendun identifikatzea: 10ml, 20ml, 30ml, 50ml (60ml);\n7. Giza ahotsaren, hitz irakurgarrien eta argi bisualen alarma konbinazioa;\nNeurketa-tartea: % 0 ~ % 99\nZehaztasuna: ±% 2 (% 70 ~ % 99), % 0 ~ % 69 zehaztu gabe\nEbazpena: % 1\nZehaztasuna: ±1 bpm\nSarrera: Gorputzaren gainazaleko erresistentzia termikoarekiko sentsorearen tenperatura sentsorea\nNeurketa-tartea: 0c ~ 50c\n1. 2,4 hazbeteko bereizmen handiko LCD pantaila, pantaila horizontalki eta bertikalki bistaratu daiteke.\n2. Trinkoa, txikia, arina, eramangarria eta funtzionatzeko erraza;\n3. Parametroen monitorizazio interfaze adimenduna;\n4. Entzunezko eta ikus-entzunezko alarmak;\n5. Gehienez 20 orduko pazienteen joera-datuak biltegiratzean, erraz gogoratzen;\n6. Litiozko bateria kargagarria integratua, 10 orduko etengabeko lan egiteko gaitasuna;


Programa soziokulturala | Sym victimology\nDonostian ikustea zer\nBisita guztiak doakoak dira, baina plaza kopurua mugatua da, eta matrikula egin behar da aurrez. Behar izanez gero, doako garraio zerbitzua eskainiko da sinposioaren egoitzara joateko eta handik itzultzeko. Bisitetarako elkarguneari buruzko informazio gehiago emango da.\n1. BISITA JUSTIZIA ERRESTAURATIBOAREN ZERBITZU PUBLIKORA\nJustizia Errestauratiboaren Zerbitzua Eusko Jaurlaritzaren Berdintasun, Justizia eta Gizarte Politiketako Sailaren menpe dago, eta organo judizialei zein herritarrei auzitegietara eta epaitegietara iristen diren auziak konpontzeko osagarrizko erak eskaintzen dizkie. Zerbitzuak zigor arloan eta arlo zibileko eta familiarreko jurisdikzioan egiten du lan –banaketa eta dibortzio auzietan, seme-alaba adingabeak dauden kasuetan–. Zerbitzua EAEko barruti judizial guztietan dago, eta doan da. Zigor arloan, delitugileak eta biktimak euren borondatez gatazka konpontzen saia daitezke. Horretarako, Justizia Errestauratiboaren Zerbitzura jo dezakete. Justizia Errestauratiboaren Zerbitzua auzien konponbide judizialaren ordezko era bat da, bideratzaile baten laguntzaz erasotzailearen eta biktimaren arteko elkarrizketa errazten du, eta helburua zigor arloko prozeduraren baitan akordio bat erdiestea da. Zirkuluetan eta hitzaldietan, ingurunea eta/edo komunitatea ere prozesu errestauratiboan parte hartzeko tresna dira, akordioa eta erreparazioa erdiesteko tresna direlako. Arlo zibileko eta familiarreko jurisdikzioan, prozesu judizial batean aurrez aurre dauden pertsonak elkarrizketaren bidez akordio batera irits daitezen lagunduko du (https://www.justizia.eus/justizia-errestauratiboaren-zerbitzua).\n2. BISITA BIKTIMARI LAGUNTZEKO ZERBITZU PUBLIKORA\nDelitu baten biktima izan direnek Biktimari Laguntzeko Zerbitzura jo dezakete. Eusko Jaurlaritzako Berdintasun, Justizia eta Gizarte Politiketako Sailaren mendeko borondatezko eta doako zerbitzu bat da. Zerbitzuaren helburua da biktimei zigor arloko sistemarekin duten harremanean laguntzea, “Biktimaren prozesu penaleko estatutua” betetzen dela egiaztatuz\n3. BISITA UDALTZAINGOAREN POLIZIA ETXERA\nParte hartzaileek udaltzaingoaren eraikina bisitatuko dute, eta biktimizazio moduen eta biktimen profilen aurrean Udaltzaingoak jokatzen duen rolari buruz hitz egingo dute, biktimen eskubideei buruzko legeria orokorrari eta espezifikoari dagokionez\n4. BISITA ERTZAINTZAREN POLIZIA ETXERA\nParte hartzaileek Ertzaintzaren Antigua auzoko eraikina bisitatuko dute, eta biktimizazio moduen eta biktimen profilen aurrean Ertzaintzak jokatzen duen rolari buruz hitz egingo dute, biktimen eskubideei buruzko legeria orokorrari eta espezifikoari dagokionez\n5. BISITA POLIZIA NAZIONALAREN POLIZIA ETXERA\nParte hartzaileek polizia nazionalaren Amara auzoko eraikina bisitatuko dute, eta biktimizazio moduen eta biktimen profilen aurrean polizia nazionalak jokatzen duen rolari buruz hitz egingo dute –polizia zientifikoaren jarduera eta nazioarteko polizia lankidetza barne–, biktimen eskubideei buruzko legeria orokorrari eta espezifikoari dagokionez (Urumea pasealekua, 17, 20014 Donostia, Gipuzkoa).\n6. BISITA GUARDIA ZIBILAREN POLIZIA ETXERA\nParte hartzaileek Guardia Zibilaren kuartela (Galizia pasealekua, 60, 20015 Donostia, Gipuzkoa), eta biktimizazio moduen eta biktimen profilen aurrean Guardia Zibilak jokatzen duen rolari buruz hitz egingo dute, biktimen eskubideei buruzko legeria orokorrari eta espezifikoari dagokionez. Terrorismoari buruzko bere museoa ere bisitatuko da, eta neurri kontraterroristei eta giza eskubideen errespetuari buruz eztabaidatuko da.\n7. JANE JACOBS WALK\nDonostiako ibilbide honek placemakinga generoaren eta gutxiengoen ikuspegitik eztabaidatzeko aukera emango digu. Delinkuentziarekiko beldurraren mapak edo puntu kritikoak Jane Jacobek “kaleetako begiei” buruz dituen ideiekin kontrastatuko dira. “Begiak”, horiek kontrol sozial informal inklusiboago eta parte hartzaileago baterako direnak, Lefebvreren hirirako eskubidearen kontzeptua eta egungo prebentzio estrategiak zalantzan jarri ahal izateko, tartean “seguru ibiltzeko aplikazioak” deiturikoak (zenbait leku eta kolektibo estigmatizatzeko arriskua dago).\n8. VICTIM MEMORIALS WALK / IBILBIDEA BIKTIMEN MEMORIALETAN BARRENA\nIbilbidea Gerra Zibilaren eta hiriko terrorismoaren eta indarkeria politikoaren biktimen eskultura/memorial publikoetan barrena. Gerra Zibiletik hasita, terrorismoaren biktimen omenezko monolitoarekin jarraituko dugu, baita Stolpersteine edo memoriaren plaka batzuekin ere –talde terroristek pertsonak hil zituzten lekuetan daude–. Memorializazio modu horien alderdi batzuk eztabaidatuko dira.\n9. HONDALEA ETA BIKTIMOLOGIA BERDEA\nHustutako itsasargiko etxearen barruan induskatuta, Iglesiasen lanak euskal kostaldeko geologia eta ekologia berezia eta uhartea inguratzen duten ozeanoko uren harrotasuna biltzen ditu. Cristina Iglesiasen lanak eskulturaren praktikaren kontzepzio berritu bat eskaintzen du. Obren eta espazioaren arteko konpromiso poetiko eta sinbolikoaren bere bilaketa hedapen estetiko, bisual eta dinamiko batean gauzatzen da beti. Cristina Iglesiasek, bere lengoaia eskultorikotik, hiriko urrutiko leku batean esku hartu eta berau eraldatu du, eta kausa ekologikoen defentsaren eta ingurumenaren kontserbazioaren sinbolo bihurtu du (https://www.donostia.eus/ataria/web/hondalea/la-obra). Bisita hori aitzakia hartuta, biktimologia berdeari buruzko hausnarketa bat egingo da.\n10. BISITA ELIZAREN SEXU ABUSUAK JASAN DITUZTEN BIKTIMEI BURUZKO ERAKUSKETARA\nEl País egunkariko funtsekin, eta Juan Ignacio Cortés kazetariak, Lobos con piel de pastor (2018) liburuaren egileak, komisiotza lanak eginda, erakusketa honek Espainiako Elizaren sexu abusuen hainbat biktimaren argazkiak biltzen ditu, biktimizazio mota horri emandako erantzunen inguruan urrats eztabaidagarriak eman diren une honetan. Parte hartzaileek Juan Ignacio Cortésekin eztabaidatuko dute, argazki bakoitzaren istorio paregabeetako ageriko sekretu baten ideiari buruz, eta Espainiako kasuaren berezitasunei buruz, beste herrialde batzuekin alderatuta. Erakusketa hau sinposiorako egin da, doakoa da eta herritar eta parte hartzaile guztiek aste osoan zehar ikus dezakete.\n11. BISITA GERVASIO SÁNCHEZEN “VIDA” ERAKUSKETARA\nGerardo Mosquera komisarioaren hitzetan: “Lagin honek Gervasio Sánchezek garai, leku eta testuinguru ezberdinetan ateratako 45 argazki biltzen ditu –asko eta asko argitaragabeak–. Aurreko erakusketa eta liburuetan ez bezala, ez dira gaiaren, jatorriaren edo dataren arabera banatu, bereziki planeta osoko gatazka armatuak jorratu dituen erreportari moduan legokiokeen bezala. Sánchez mundu mailako erreportari handi bat da. Baina, erakusketa honek beste modu batera irudikatzen du; hots, irudiaren artista moduan nabarmentzen du. Gervasio poeta eta erreportaria da, biak ala biak, kontraesanik gabea. Ez du hedonismoa bilatu, ahodun edertasuna baizik, gerraren eta indarkeriaren tragedia erakusten diguten irudien zentzua indartzeko eta sakonago bilakatzeko gai dena. Ez du ezbehar horien estetikarik sortzen: eragin estetikoaren eta artearen ezagutza eta komunikazio ahalmen partikularren bidez kritikatzen ditu. Antonio Muñoz Molinak esan duen bezala: “Bere kamerarekin salaketa nahiz poesia egiten ditu”. Goyatik Robert Capara eta gaur egungo kazetari mediatikoetara, gerra kronikariak heriotzaren erreportariak izan ohi dira. Sánchez bizitzaren erreportaria da, indarkeria suntsitzailearen aurrean gailentzen den bizitzarena. Ikuspegi hori da bere lan guztiaren fokua, eta erakusketa honen ardatz tematiko nagusia da. John Yau poetak esan du jada ez dagoela heroirik, bizirik dirautenak bakarrik. Baina bizirik dirautenak ere garaile izan daitezke, eta Gervasiok bizitzara itzultzean erretratatzen ditu. Bere irudien bidez, bizitza nola gainditzen den erakusten du, nola agertzen den gerraren eta heriotzaren hondarren artean, eta nola gainditzen dituen horiek. Alaitasun paradoxiko eta lazgarria adierazten dute askotan, desagertu nahi ez duen bizitza dokumentatzen dutelako. Minez, desagertuez, bonbardaketez eta Sierra Leonaz haratago, hauxe da historia nagusia, Gervasio Sánchezek helarazten digun gertakari handi eta ahistorikoa”.\nErakusketa hau sinposiorako egin da, doakoa da eta herritar eta parte hartzaile guztiek aste osoan zehar ikus dezakete.


Kapitainen debuta eta lehenbiziko asanblada "El Conquis" saioan otsailaren 9an\nKapitainen debuta, Julian Iantzi eta Mikel Goñi izango dira gaur gaueko protagonistak "El Conquis" saioan\nPublikatuta: 2022/02/08 12:43 (UTC+1) Azken eguneratzea: 2022/02/09 16:53 (UTC+1)\nPatxi Alonsoren eskutik etorriko dira lehen batzarraren irudiak, aliantza mugimenduak izendapenei begira eta kapitainen estreinaldiaren inguruko analisia. Mikel Goñi ere izango dute debatean.\nNahia Atabey taldeko zenbait kiderekin. Argazkia: EITB Media\nAtala berriz ikusi\nHiru kapitainak Karibean daude jada, eta lehen immunitate jokoan Andreak talde gorria kanpamentu aberatsera eramatea lortu zuen. Bestalde, Begoren hutsegite baten ondorioz talde urdinak kanpamentu oso txiroan amaitu zuten. Gaur gauean, Patxi Alonsok aurkezten duen "El Conquis" eztabaida saioan, lehen asanbladaren aurrerapen bat erakutsiko dute. Gainera, izendapenei begira, taldeetako bakoitzak dituen asmoei buruz irudi argitaragabeak eskainiko dituzte.\nNahiaren berdeak ere arriskuan daude, immunitate jokoan bigarren postu batekin konformatu behar izan baitzuten. Gaurko "El Conquis" saioan, Atabey kapitainaren adierazpen batzuk entzungo dira; bertan, aurrerantzean, nominatzerako orduan izango duen filosofia azalduko du.\nAurten, gainera, talde irabazleak abantaila berri bat izango du; arerioak estualdian jartzeko balio duen lepokoa, alegia. Berri hori jakitean, bada talde gorrikoan norbait, kanpamentu oso pobrea zapaldu orduko bere burura kinka larrian ikusten duena dagoeneko. Gaur erakutsiko dute nor den.\nHori guztia gutxi balitz, hiru kapitainetako batek istripu bat izango du, eta hurrengo probari aurre egiteko arazoak izango ditu. Gaur gauean argituko dute bere nortasuna eta zer gertatu den.\nAstero bezala, abenturaren analisia egiteko, conquistologoak hartuko dituzte: Eneko, David, Mikel, Nakor, Nagore, Joana, Durana, Eider, Julian eta Leire Mayoz, aurreko edizioko publikoaren faboritoa. Gainera, platoan izango da Mikel Goñi. Hala, kapitainen jokoak piztutako polemika, Julian Iantzi eta Mikel Goñi bera izango dira gaueko protagonistak Patxi Alonsoren debatean.\n"El Conquistador", liderra bere ordutegian\nAipatzekoa da, gainera, Julian Iantzik David Secorekin batera aurkezten duen "El Conquistador" saioa audientzia buru izan dela berriro bere ordutegian. Astelehenean eskainitako atalak % 20,9ko audientzia zatia eskuratu du eta 308.000 ikus-entzuleko audientzia metatua lortu du EAEn eta eragin eremuan.


Taldea sortu - MoodleDocs\nTaldea sortu Moodle 1.9n\nTaldea sortzeko pausuak:\nTaldeen orriko "Taldea sortu" botoian sakatu.\nTaldearen ezaugarriak zehaztu (ikus aurrerago).\n"Aldaketak gorde" sakatu.\n2 Taldearen deskribapena\n4 Irudia ezkutatu\n5 Irudi berria\nTaldearen izena ikastaroko hainbat lekutan azalduko da.\nHemen taldearen deskribapen laburra idatzi behar da, bai eta asmoa ere. Deskribapen hau partaideen orrian azalduko da taldeko partaideen aurretik.\nPartaide-giltzari esker ikasleek ikastaro jakin batean matrikula egiteko modua izango dute. Partaide-giltza ezarri ahal duzu ikastaroaren ezarpenetan. Taldean matrikulatzeko partaide-giltza ezarriz gero, ikastaroan giltza hori erabilita matrikulatzen dena automatikoki taldearen partaide ere egingo da.\nOharra: derrigorrezkoa da ikastaroaren ezarpenetan partaide-giltza ezartzea eta baita taldean izena emateko giltza ere. Bestela, ikasleek ez dute matrikulatzeko giltzarik beharko. Ikasleek taldean matrikulatzeko partaide-giltza baino ez dute behar eta ez da beharrezkoa ikastaroaren giltza ezagutzea.\nIrakokizuna: ziurta ezazu taldearen partaide-giltzaren lehen letra eta ikastaroaren giltzarena berdinak direla. Partaide-giltza idaztean errore mekanografikoa gertatzen baldin bada, lehenbiziko letra berdina izatek pista eman ahal digu.\nTaldearen irudia ezkutatuz gero, ikastaroko jardueretan ez da irudirik azalduko.\nTaldearen profilean irudia igo ahal duzu edo irudi zaharra berriarekin ordezkatu.\nIkasleak taldera gehitu\nOrrialdearen azken aldaketa: 5 Martxoa 2009, 09:07.


SATURIO II ARROILA\nAZALA / ABENTURA KIROLAK / ARROILAK EUSKAL HERRIAN\t/ SATURIO II ARROILA\nMAILA: Maila ertaina | ABENTURA KIROLAK: ARROILAK EUSKAL HERRIAN\nArroil jaitsieraren munduan aurrerapenatzeko jaitsiera gomendagarria da Saturiokoa.\nMendiko arroila landaredi zoragarria da. Uharte tropikaletan arroiliak aurkitzeko moduko sentimendua dakar. Iratze handiek, baso zoragarriek, liken gorriek, goroldioek eta urek ezarpen zoragarria sortzen dute barranko argien joko paregabearekin.\nJarduera Elgoibar hirian hasiko dugu, Izarraitz mendigunearen barruan dagoen euskal kostaldetik gertu, Deba ibaiko arroetako ibaiadarretako erdi-jaitsiera bat egiteko, Saturio Errota lehenago erabiltzen ziren urak. jadanik deseginez.\nTopagunetik aparkaleku hurbilago eta irisgarriago batera hurbilduko gara, ibaiaren hasierara hurbildu eta hogei minutu inguru egin ondoren bide txiki batetik. Sakanaren hasieraren buruan material espezifikoak hornituko ditugu eta taldearen funtzionamenduari buruzko azalpen-solasaldiaren ostean, jarduera hasiko dugu.\nNikel gorriekin eta goroldio berdeekin egindako sakanek ñabardura ederra ematen diote Saturno Arroila honetako urei, non jardueraren hasieran rappel-ean gure trebetasuna probatu duen lehenengo rappel bat aurkitzen dugun. Igerileku handi batek harrera egingo digu egin dugun ur-jauziaren ikuspegi ederrekin.\nOndoren, igerileku tarte bat diapositiba txiki batzuekin, sakanaren hurrengo zailtasun teknikora hurbilduko gaitu. Jaitsiera sei eta hamar metroko beste bi rappel sokarekin, arroilaren eremurik estu eta engorratuenera iristeko. Igerileku eta diapositiba laburrek osatutako ur eremu batek gure igeriketa teknika probatuko du. Azken 12 metroko azkeneko rappel bat, ibaia Saturio errotarantz eramaten gaituen ur-jauzi baten bidez jarraitzen duen eremu estu bat amaitzeko ta gero Deba ibaiarekin nahastu arte 30 m-ko ur-jauzirik onenetik jarraituko dugu.\nItzultzean, hamabost minutu baino ez ditugu bereizten gure ibilgailura eramango gaituen errepide batez.\nFamiliako jarduera bat edo batxilergo desberdina antolatu nahi baduzu, dibertigarria eta lagun guztientzako egokia, jarduera aproposa da.\nEz izan zalantzarik eta etorri Saturioko sakan ederrean mundua ezagutzera.\nSATURIO II ARROILA XEHETASUNAK\nLEKUA: Elgoibar (Gipuzkoa).\nMAILA: II - Ertaina.\nGARAIA: Martzotik azarora.\nSATURIO II ARROILA ELKARGUNEA\nSATURIO ARROILA I\nFUENTE EL HAYA ARROILA


ADARRAREN PUNTAN: COOL NAGUSI\nPaul McCartney eta Mick Jagger, berriki egindako ardazki batean.\n“Guay” omen da “cool” izatea. RAE-ko akademikoek papichulo, amigovio edo chupi bezalako bitxikeriak onartzen dituztenean; Planeta eta Nadal sarikoek Lucia Etxebarria irabazle aukeratzen dutenean edota Bob Dylani Nobel saria ematen diotenean. Ez naiz ni izango merituak kenduko dizkiona Minnesotako trobalariari, baina kasu hauetan guztietan ez dakit nik ez ote den izango, beste arrazoien gainetik, epaimahaikoek euren buruei emandako dominak, munduari “begiratu zein molonak garen” esateko era bat. Azken honen inguruan sarean irakur daitezkeen txantxak ildo honetatik doaz: “Dylanentzat literatura nobel saria, Obamarentzat bakearena...kalimotxoren asmatzailea urduri dabil, kimikarena emango ote dioten”.\nFutbol partida bat entzuten nengoela, esatariak Messiren gola “artelantzat” jo zuen... “ez ideiarik eman” izan zen burutik pasa zitzaidan lehena.\n“Cool” izatearena, antza, erabat garrantzizkoa bihurtu baita garai honetan. “Cool” izan nahi du “cool” hitza erabiltzen duenak (“moderno” eta beste antzekoak baztertuz) , “Cool” da “complicado” esatea “difícil” esan ordez. “Cool” izan nahi zuen, baita ere, ezkurraren I-phoneak, Apple-en ikurra moldatu zuenak, eta jakina, nonahi ikusgai diren tatuaje eta piercingek “cool” itxura eman nahi dute, gehiegitan, lortu duten ala ez nahiko eztabaidagarria izan arren. Gurean ere oso “cool” bihurtu da “Basque Country” “edo “Label” tankerako anglizismoak erabiltzea.\nOrain dela gutxi arte honelako komerietan nekez ikusten ziren kolektiboak, nolabait ere, sartzen ari dira “cool”tasunaren uhinean.\nNAGUSI izeneko azokan egon ginen irratirako saio berezi bat egiten eta ez ziren gutxi bertan sumatutako seinaleak. BECen bildutako standetan, ohiko eskaintzekin nahasturik, bazeuden beste batzuk agure “cool” mota berri bat erakutsi nahi zigutenak.\nErretiratu berrien erreinuan txapelak “out” geratzen ari dira, amerikar estiloko biserak “in” bilakatzen diren bitartean (batzuetan buelta emanda ere bai) eta andreen orrazkeretan ugaldu egiten dira kolore biziak, antzinako “kaskoak” aldera utzita. Gazteek teknologia berriak irakasten dizkiete aitona-amonei eta Jane Fondaren irudi sasi-gaztea zahartzaro berri baten ikonotzat erakusten da. Medikuntzak luzaroan sexurako gai izatea ahalbidetu nahi digu eta “pilates” eta “zumba”ren bidez gure gorputzen malgutasuna bermatua omen dago.\nHeldu berriak (hobe horrela izendatzea, “hirugarren adinekoa” edo “zaharra” erabat debekaturik geratu direlako) ez du bakarrik kartetan edo dominoan aritu behar, orain parapente eta arrisku-kiroletan ere aditua izateko gonbitea egiten zaio, nahiz momentuz, errealitate birtualean besterik ez izan (Aizu, nik parapentearen simulazioa probatu nuen eta talka egin nuen behin eta berriz mendi birtualen kontra; gehiagorik ez, eskerrik asko).\nAzken finean Bob Dylan bera, Mick Jagger, Paul McCartney eta beste hainbeste ere, gazte-ikur izandakoak, “bigarren gaztetasuna” bizi dutenen artean daude, zeinek esango zuen.\nJakina denez “cool” hitzak, ingelesez freskoa esan nahi du. Naturak behin eta berriz erakusten digunez, gaur fresko dagoena, izozten ez bada, ustelduta egongo da bihar, nahi eta nahi ez. Beharbada hor, hain zuzen ere, egon daiteke koska: zenbat eta freskoago, hainbat eta arinago ustel. Eta berriz gastatzera...\nEgilea: nineuk ordua: 07:49\nEtiketak: Cool, El Correo 2016/10/29, Roberto Moso\nAntxon Rabella 2016(e)ko azaroakren 5(a) 02:38\nZeharki erlazionaturik: Behin punk mugimendua aipatu nuen eta batek zera esan zidan: "hori ez da dagoeneko eramaten (eso ya no se lleva)"eta alternatibo izatea cool izan den geihenetan, nik alternatibo pijo batzuk ilusi ditut.


Jabearen ardura da animaliaren ongizatea eta osasuna bermatzea, txakur-jabe batzuek haien betebeharrei jaramon egiten ez badie ere\nAsko ikasten da txakurrarekin edo beste edozein animaliarekin bizitzen. Eskubidea da animalia izatea, jakina, baina ez betebeharrik gabeko eskubidea. Txakurraren behar fisikoek zein emozionalek eskatzen dituzten ardurak bere gain hartu behar ditu jabeak. Espainiako Estatuan legeak zigortu egiten du animaliari tratu txarrak ematea, hura abandonatzea edo haren ardura ez hartzea. Txakurraren ardura hartzea ezinbesteko betebeharra da jabearentzat.\nKrudela izateaz gain, txakurrari tratu txarrak ematea, legearen kontrako jarduna da eta zigortuta dago Espainiako Estatuan. Zigor kodeak babestu egiten ditu etxeko animaliak, 337 artikuluan, eta delitu jotzen du haiei tratu txarrak ematea. Kartzela zigorra ere jasan dezake txakurrari min ematen dionak, hiru hilabetetik urte bete bitartekoa, gainera. Legearen arabera, animalia gaizki tratatu duen delitugileak debekatuta izan dezake urrengo hiru urteetan txakurrekin duen edozein lanbide izatea.\nTxakurra kale-gorrian uzten duenik ere bada. Affinity Fundazioak egindako txostenaren arabera (etxeko animaliak abandonatzeari buruzkoa), jabeek 109.074 txakur abandonatu zituzten Espainiako Estatuan 2010an. Guardia Zibilak, gainera, tratu txarrekin lotutako 13.004 salaketa aztertu zituen eta ehun bat pertsona atxilotu edota inputatu zituzten animaliei tratu krudela emateagaik.\nHala ere, eta legeak aurreikusten dituen arren, kartzela-zigorrak ez dira batere ohikoak. Oso gutxitan doa inor espetxera animaliari tratu txarrak eman dizkiolako. Gehienetan, isunak jartzen dituzte. Erkidego Autonomoek arautzen dituzte eta desberdinak dira toki bakoitzean. Izan ere, zigor-kodea bakarra den arren Espainiako Estatu osokorako, erkidegoek badute txakurrak babesteko legedian eskumenik eta arau zein isunak nahikotxo aldatzen dira leku batetik bestera\nBatez-beste, 17 bat urte bizi dira txakurrak, gehienez ere. Denbora horretan zaindu egin behar dira eta jabeak honako konpromiso hauek hartu behar ditu bere gain:\nBizitza osoan zehar zaintzearen konpromiso etikoa.\nTxakurraren izateko moduari eta espeziari dagokion modu eta neurrian elikatzea eta klimaren aurrean babes egokia duen tokia bilatzea.\nLegea betetzea: animaliari mikrotxipa jartzea eta Udalean izena ematea.\nGaixo dagoenean mediku-arreta egokia ematea. Txakur-jabeak animaliak txertatzeko eta bizkarroiak kentzeko kanpainen egutegia ezagutu behar du eta albaitariarekin gainbegiratu, txakurra osasuntsu egin dadin.\nEzin dira beste hiritarrak ahaztu. Erkidegokoetako legeek zein Udaletako arauek txakurra lotuta eraman behar dela esaten dute, beste hiritarren segurtasuna zaintzea jabearen ardura delako\nErkidego autonomo bakoitzak erabakitzen du txertate-egutegia, baita zer-nolako zigorra jartzen zaion jabeari tratu txarrak ematen baditu, animalia abandonatzen badizkio edo gaizki zainduaz gero. Isunak egon ohi dira, tokian tokikoak.\nHiria garbi mantentzeko, jabeak animaliaren gorotzak jaso behar ditu. Egiten ez duenarentzat isunak aldatu egiten dira hiriz-hiri, baina batzuetan oso altuak izan daitezke. Madrilen, esaterako, 1.500 euro dira eta Barakaldon are altuagoak ere izan daitezke, baita 3.000 eurorainoako ere. Beste hiri batzuk bigunagoak dira jabe arduragabeekin. Alacanten, esate baterako, 200 euro ordaindu behar dira kalea zikintzeagatik. Edo hobe esanda: txakurraren zikinak ez jasotzeagatik.\nAnimaliak abandonatzea legearen aurka doa eta txakurra kale gorrian uzten duen norbait ikusiaz gero salatu egin behar da. Horixe dio legeak. Horretarako Sepronarekin hitz egin daiteke, Guardia Zibilak Animalien Babeserako duen Zerbitzuarekin.\nTamalez, urtero entzun behar izaten da zenbait jaberen erantzukizun falta agerian uzten duen albisteren bat. Tratu txarrak batzuetan, abandonatutako animalien kasuak besteetan eta ardura falta, orohar. Izan ere, ongi pentsatu gabe erosten edo hartzen dira txakurrak askotan eta gero, ezjakintasunak, informazio faltak, edota ardura eskasak ondorioak izaten dituzte. Txakur bat edo beste hautatzerakoan ere hanka sartzen dute zenbait jabek eta modak edo estetika hutsak eraginda haien bizimoduarekin osagarria ez den txakurra aukeratzen dute.\nHamar agindu, jabe eta kide ona izateko\nTxakurra pozik eta bere naturak agindutakoaren arabera bizi dadin, bere jabeek haren beharrak bete behar dituzte. Hona jarraitu beharreko irizpideak.\nLaztanak, maitasuna, eta pazientzia eskeini eta animalia ulertzen saiatu.\nBizi den bitartean zaintzeko konpromisoa hartu.\nElikagaiak, ura eta babesa eskaini.\nOsasun arreta eskaini eta gaixo dagoenean zaindu.\nDituen beharrizan emozionalak errespetatu.\nLaguntasuna eskaini, bakarrik sentitu ez dadin.\nEz sekula abandonatu.\nBere izaera errespetatu, den moduan.\nAzken arnasean ere, laguntza eman eta zaindu.


Cebancek Europako bost KA2 proiektutan hartuko du parte | CEBANC\nCebancek Europako bost KA2 proiektutan hartuko du parte\nCebanc-ek nazioartekotasunaren aldeko apustua egina duenez, nazioarteko hainbat proiektutan parte hartzen du buru-belarri, Europako enpresa, unibertsitate eta LHko zentroekin elkarlanean, metodologia berriak eta praktika egokiak ezagututa etengabe eguneratzea helburu. Gainera, bai Cebanc eta bai CDEA, ECHE (Erasmus Charter for Higher Education) Goi Mailako Heziketako 2014-2020 Gutunaren jabe dira. Europako Batzordeak Lanbide Heziketako Goi Mailako Ikastetxetan eta Unibertsitatetan erabilgarri jarri duen gutun honek Erasmus + Programaren jardueretan parte hartzea ahalbidetzen du.\nHorrela, ikasturte honetan hasita, Cebanc-ek bost KA2 proiektu (elkarte estrategikoen proiektuak LHra bideratuta) berritan parte hartuko du:\nWhat the Hack!!, zibersegurtasunari buruz, Holandatik koordinatuta.\nD-Care, dementzia eta errespetuari buruz, Italiatik koordinatuko dena\nLeader, oinarrizko konpetentziak serious games-en bidez, Holandatik koordinatuta.\nSustain, dieta eta nutrizioari buruz, Holandatik koordinatuta.\nSlow Learning, pertsona helduentzako teknologiak, Esloveniatik koordinatuta.\nZibersegurtasunari buruzko proiektua\nAste honetan bertan izaten ari da What the Hack!! priektuaren lehen bilera Leeuwarden-en (Holanda). Hiru urteko proiektua izango da, Holandatik zuzenduta eta bertan Espaina, Estonia eta Belgikako bazkideok parte hartuko dugu.\nProiektuan elkarlanean arituko dira informatikako espezialitatea duten LHko zentroak eta zibersegurtasuneko erreferentziazko zentroak.\nProiektuan ikasleen mugikortasuna sustatuko denez, Ceban-eko hainbat ikaslek Estonian egonaldia egiteko aukera izango dute. Proiektuaren hurrengo bilera Estonian izango da, 2020ko apirilean.


Gobernu taldeak herri galdeketari buruzko iritzia berretsi du | hernani atez ate\nGobernu taldeak herri galdeketari buruzko iritzia berretsi du\nGobernu taldeak herri galdeketari buruzko iritzia berretsi du\tElkarbanatu\nJarraian aurkituko duzu Hernaniko Gobernu Taldeak Zerbitzu Publikoen Batzordean banatu zuen idatzia. Idatzi horretan agertzen da bi herritarrek atez atekoaren inguruko herri galdeketa eskatuz aurkeztu zituzten sinaduren aurrean Gobernu Taldeak datorren asteko Udalbatzan hartuko duen jarrera. Jarraitu irakurtzen…\nGobernu Taldeak aurkeztutako idatzia\natez atekoaren inguruko erreferenduma eskatzen duten sinadurak direla-eta\nHernaniko Udalbatzak gehiengoz onartutako udal mandatua jarraituz maiatzaren 9an hondakinen atez ateko bilketa abiatuko da Hernanin.\nHernaniko Udala behartuta dago legea betetzera eta Espainiako Hondakinen legearen baitan 10/1998 errege dekretuak dio 5.000 baino gehiagoko udalerrietan organiko guztia berezita jaso behar dela.\nAdministrazio publikoen zeregina da herritarren osasuna babestea. Administrazioek ez lukete herritarren osasuna mehatxatzen eta zuzenean kaltetzen duen praktika industrialik babestu behar.\nBaliabideak gutxitzen ari diren garaiotan berrerabili eta aprobetxatu daitekeena zabortegira bota edo erraustea erabateko okerra da, bai ekonomikoki eta bai etikoki. Birziklatzeak ez luke aukera bat izan behar, obligazio bat baizik. Hainbat herrialdetan egiten den bezala, Gipuzkoan ere debekatuta egon beharko luke baliabideak erretzea.\nHondakinen atez ateko bilketak Hernaniko Udalari obligazio horiek guztiak betetzea ahalbidetzen dio, batetik, birziklatzea beharrezkoa egiten duelako eta, bestetik, errauste-planta toxikoaren proiektua bazterrean utz genezakeela frogatzen duelako.\nHerri galdeketa, bai, jakina\nHernaniko Udal Gobernuak praktikan erakutsi du herritarren partehartzean oinarritzen dugula politikagintza. Duela gutxi egin dugu herri galdeketa bat, azpiegituren ingurukoa. Martxoaren 28an beste herri galdeketa bat egingo dugu Ereñozun, auzo-udal izan nahi duten jakiteko. Noiz egin dira bi galdeketa legegintzaldi berean eta biak betearazleak?\nHerri galdeketak etorkizuna badu. Herri galdeketa egin behar dela uste dugu, beti delako ona herritarrek zer pentsatzen duten jakitea. Herritar batzuek sinadurak aurkeztu dituzte atez atekoa bozka dadin eskatzeko. Beste herritar batzuek errauste-planta bozkatzeko bildu zituzten sinadurak, duela 3 urte hain justu. Horregatik, gure iritziz beharrezkoa da Gipuzkoa mailako galdeketa bat antolatzea, gure hondakinak nola kudeatu nahi ditugun galdetuz. Horrela bakarrik bermatu daiteke sinatu duten guztiek euren iritzia emateko aukera izatea.\nHondakinen arazoa Gipuzkoako arazoa da, azkenaldian eztabaida aberatsa eragin duena, eragile sozial, alderdi politiko eta errauste plantaren kaltetuen artean. Hondakinen kudeaketa ereduari buruzko galdeketak herrialde mailakoa izan behar du. Guztion artean hondakinen inguruko planteamendu integrala adostu behar dugu. Herri galdeketa hori Hernanira mugatuz gero ez luke izaera betearazlerik izango, Gipuzkoa osoari eragiten diolako. Hernanin errauste-plantaren inguruko herri galdeketa bat antolatzea sinboliko hutsa da, errauste-planta geratzeko eskumenik ez dugulako.\nHortaz, errauste-plantaren inguruko herri galdeketa egiten den egunean egingo da Herananin atez ateko herri galdeketa. Bitartean Hernaniko Udalak herritarrak hondakinen kudeaketa egokiaren inguruan hezten jarraituko du, herritarrek euren aukera arrazoituta eta ezagutza zuzenean oinarrituta egin dezaten. Izan ere, herri galdeketa bat prestatzeko lehen pausoa herritarrak informatzea dela iruditzen zaigu. Kasu honetan, beharrezkoa iruditzen zaigu herritarrek errauste-plantaren arriskuak eta kalteak ezagutzea. Eskubide osoa dugu, era berean, atez ateko bilketa ezagutzeko, errauste-planta alperrekoa bihurtzea zein erraza den konturatzeko.\nGaldeketa aurretik egiteari buruz\nSinadurak aurkeztu dituztenek, herri galdeketa atez atekoa martxan jarri aurretik egitea ere eskatu dute. Horren inguruan behin baino gehiagotan eman dugu gure iritzia. Izan ere, ez zaigu zuzena iruditzen atez ateko sistema ezagutu gabe herritarrak horren inguruan aukera bat egiteko atakan jartzea.\nSinadura orriek ez dute zehazten erreferenduma noiz egin behar den. Prentsa lokalean agertutako nota batek ez du bermatzen sinatzaileek eskakizunaren zehaztapen hori ezagutzen zutenik. Beldur gara sinadura bilketaren antolatzaileak puntu horretan ez ari ote diren jendea haien nahierara erabiltzen ari.\nZenbait alderdiren hipokresia\nSalatzekoa egiten zaigu oposizioko hainbat alderdiren jarrera. Harrigarria da herri galdeketa guztien aurka egonik Hernanin atez atekoaren inguruko herri galdeketa eskatzeko bat egitea. Alderdi horiek zakarretara bota zituzten 3.600 sinadura Hernanin, eta 35.000 sinadura Gasteizko Lege Biltzarrean, errauste-plantaren inguruko herri galdeketa eskatzen zutenak. Zein legitimitate dute beraiek guri sinadura hauei men egiteko eskatzeko? Zer dute sinadura hauek beraiei aurkeztu zitzaizkienak ez zutenik?\nAurreko pleno batean esandakoa berresten dugu, alderdi hauek errauste planta inposatzeko ari dira Hernanin herri galdeketa sustatzen, atez ateko bilketa nola edo hala oztopatu nahi dutelako. Hernanik bere hondakinen %80a birziklatzea eragotzi nahi dute, Gipuzkoak eredu hori izan ez dezan. Herritarrok atez atekoa ezagutu dezaten eragotzi nahi dute, errauste-planta alperrekoa egitea zein erraza den ohartu ez gaitezen.\nHorregatik guztiagatik, gobernu taldeak maiatzaren 9aren aurretik hondakinen kudeaketari buruzko herri galdeketa egiteko proposamenaren aurka bozkatuko dugu.\nEtiketa(k): , atez ate, consulta, hernani, herri galdeketa, puerta a puerta, referendum